Proposta għal deċiżjoni tal-Kunsill li temenda d-Deċiżjoni 90/424/KEE dwar in-nefqa fil-qasam veterinarju /* KUMM/2005/0362 finali - CNS 2005/0154 */





[pic] | KUMMISSJONI TAL-KOMUNITAJIET EWROPEJ | Brussel 23.8.2005 KUMM(2005) 362 finali 2005/0153 (CNS) 2005/0154 (CNS) Proposta għal DIRETTIVA TAL-KUNSILL dwar ir-rekwiżiti tas-saħħa ta’ l-annimali għall-annimali ta’ l-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard fl-annimali li jgħixu fl-ilma {SEG(2005) 1047} Proposta għal DEĊIŻJONI TAL-KUNSILL li temenda d-Deċiżjoni 90/424/KEE dwar in-nefqa fil-qasam veterinarju (preżentati mill-Kummissjoni) MEMORANDUM TA’ SPJEGAZZJONI 1. IL-KUNTEST TAL-PROPOSTA ( Ir-raġunijiet għal u l-għanijiet tal-proposta L-għan ta' din il-proposta huwa li jiġu aġġornati, ifformulati u kkonsolidati r-regoli tas-saħħa ta' l-annimali marbuta mal-kummerċ fil-prodotti ta' l-akkwakultura, inklużi l-prevenzjoni u l-kontroll tal-mard, sabiex tittejjeb il-kompetittività tal-produtturi fl-akkwakultura ta' l-UE. L-akkwakultura hija industrija importanti ħafna fil-Komunità, partikolarment f'żoni rurali u kostali. Fl-2004, l-akkwakultura ta' l-UE pproduċiet ħut, molluski u krostaċeji b'valur ta' aktar minn €2.5 biljun. Madankollu, it-telf finanzjarju minħabba l-mard (imwiet, nuqqas fil-kobor u nuqqas fil-kwalità) huwa stmat għal 20% tal-valur tal-produzzjoni. Il-proposta għandha l-għan li tintroduċi leġiżlazzjoni moderna u mmirata li tnaqqas dawn l-ispejjeż; jekk dawn jistgħu jitnaqqsu b'20%, ir-riżultat ikun valur miżjud ta' €100 miljun fis-sena. Il-leġiżlazzjoni eżistenti kienet żviluppata għoxrin sena ilu meta l-UE kellha biss 12-il Stat Membru. Kienet maħsuba primarjament biex tħares l-oqsma ewlenin ta’ l-akkwakultura ta’ l-UE dak iż-żmien, jiġifieri tas-salmonidi (it-troti u s-salamun) u t-trobbija tal-gajdri. Issa jeħtieġ li l-leġiżlazzjoni tiġi aġġornata sabiex tirrifletti l-firxa usa' ta’ proċeduri u speċi ta’ l-akkwakultura li tinsab fl-UE mkabbra, u sabiex tqis l-iżviluppi sinifikanti li saru fl-industrija, l-esperjenza li nkisbet bi 15-il sena ta’ applikazzjoni tal-leġiżlazzjoni eżistenti, kif ukoll l-avvanzi xjentifiċi li saru f'dan il-qasam. Ir-regoli għandhom jiġu aġġornati sabiex ir-regoli ta’ l-UE jinġiebu f’konformità ma' ftehimiet u standards internazzjonali (bħad-WTO/SPS u OIE). Din il-proposta tikkorrispondi mal-proġett Programm ta’ Ħidma leġiżlattiv tal-Kummissjoni 2004/SANCO/0025 ( Il-kuntest ġenerali Din il-proposta se tirrevoka leġiżlazzjoni primarja eżistenti (id-Direttivi tal-Kunsill 91/67/KEE, 93/53/KEE u 95/70/KE) u tibdel dawk it-tliet Direttivi b'Direttiva waħda ġdida. Din ir-reviżjoni u konsolidazzjoni tant meħtieġa se taġġorna l-leġiżlazzjoni sabiex tirrifletti l-industrija ta' l-akkwakultura ta' l-UE fis-seklu 21, u tissimplifika u timmodernizza r-regoli eżistenti sabiex tipprovdi aktar flessibiltà u tiddelega aktar responsabbiltà operazzjonali lill-Istati Membri sabiex, per eżempju, ikunu jistgħu jitfasslu strateġiji effettivi lokali jew reġjonali għall-prevenzjoni u l-iżolament tal-mard. ( Id-dispożizzjonijiet eżistenti fil-qasam koperti mill-proposta Din il-proposta ser tissostitwixxi - Id-Direttiva tal-Kunsill 91/67/KEE tat-28 ta’ Jannar 1991 rigward il-kondizzjonijiet tas-saħħa ta’ l-annimali li jirregolaw it-tqegħid fis-suq ta’ annimali u prodotti ta’ l-akkwakultura; - Id-Direttiva tal-Kunsill 93/53/KEE ta’ l-24 ta’ Ġunju 1993 li tintroduċi l-miżuri Komunitarji minimi għall-kontroll ta’ ċerti mard tal-ħut; - Id-Direttiva tal-Kunsill 95/70/KE tat-22 ta’ Diċembru 1995 li tintroduċi l-miżuri Komunitarji minimi għall-kontroll ta’ ċerti mard li jaffettwa lill-molluski bivalvi. Il-prinċipji ġenerali stabbiliti fit-tliet Direttivi konċernati ser jinżammu. Barra minn dan, hemm 13-il Deċiżjoni ta’ implimentazzjoni li ġew adottati skond dawk id-Direttivi. Id-Deċiżjonijiet ta’ implimentazzjoni ser jibqgħu fis-seħħ sakemm ma jiġux irrevokati minn Deċiżjoni speċifika, jew jiġu sostitwiti minn Deċiżjoni adottata skond din il-proposta. ( Il-konsistenza ma’ politika oħra L-industrija ta’ l-akkwakultura taqa’ taħt il-Politika Komuni ta’ l-Industrija tas-Sajd (CFP). L-azzjoni reċiproka prinċipali bejn din il-proposta u l-leġiżlazzjoni relatata mal-CFP tirrigwarda l-appoġġ finanzjarju (ara wkoll Com (2004) 497 - finali). Huwa propost li l-istess prinċipju applikat għall-mard ta’ l-annimali li jgħixu fuq l-art, jiġifieri li kontribuzzjonijiet finanzjarji mill-Komunità għandhom isiru disponibbli fejn il-liġi Komunitarja tirrikjiedi li titwettaq politika ta’ tbiċċir/qerda mill-għeruq, għandu wkoll jiġi applikat għall-mard ta’ l-annimali li jgħixu fl-ilma. Il-proposta ssostni l-prinċipju stabbilit f’leġiżlazzjoni eżistenti li d-dispożizzjonijiet tas-saħħa ta’ l-annimali għandhom japplikaw mingħajr preġudizzju għad-dispożizzjonijiet nazzjonali jew internazzjonali dwar il-ħarsien ta’ l-ispeċijiet jew l-introduzzjoni ta’ speċijiet mhux indiġeni. Għalhekk jistgħu jiġu applikati regoli aktar stretti fejn ikun neċessarju għall-ħarsien ta’ l-ispeċi mill-aspett ambjentali jew ta’ konservazzjoni. Il-proposta għalhekk ma tkunx qiegħda tmur kontra d-Direttiva tal-Kunsill 92/43/KEE dwar il-konservazzjoni tal-ħabitats naturali u tal-flora u tal-fawna selvaġġi. Barra dan, bidla importanti ħafna fil-politika sabiex tikkonċentra aktar fuq, – li tħalli lill-Istati membri jqassmu aktar riżorsi lil – il-prevenzjoni tal-mard, għandha tirriduċi l-impatt ambjentali ta’ l-industrija ta’ l-akkwakultura billi tnaqqas it-tifqigħ ta’ mard. It-tħassib dwar is-saħħa pubblika m’humiex ittrattati f’din il-proposta, minħabba li dawn huma rregolati mill-"pakkett ta’ l-iġjene". Huwa magħruf li l-ebda waħda mill-mard jew mill-patoġeni koperti minn din il-proposta m’għandhom potenzjal żoonotiku. Il-benesseri tal-ħut imrobbija għal skopijiet kummerċjali jaqa’ fl-ambitu tad-dispożizzjonijiet ġenerali eżistenti tal-leġiżlazzjoni Komunitarja dwar il-ħarsien ta’ l-annimali mrobbija għal skopijiet kummerċjali. Parir xjentifiku mill-Awtorità Ewropea għas-Sigurtà ta’ l-Ikel, flimkien mar-rakkomandazzjonijiet tal-Kunsill ta’ l-Ewropa dwar il-benesseri tal-ħut (fl-ambitu tal-Konvenzjoni Ewropea għall-ħarsien ta’ l-annimali mrobbija għal skopijiet kummerċjali) ser jinfluwenza l-inizjattivi futuri tal-politika f’dan il-qasam. Id-dispożizzjonijiet preżenti tas-saħħa ta’ l-annimali li jirrelataw mal-pajjiżi terzi fil-prinċipju m’humiex se jinbidlu. 2. IL-KONSULTAZZJONI MAL-PARTIJIET INTERESSATI U L-VALUTAZZJONI TA’ L-IMPATT ( Il-konsultazzjoni tal-partijiet interessati Il-metodi tal-konsultazzjoni, is-setturi prinċipali identifikati u l-karatteristiċi ġenerali tal-parteċipanti. Il-konsutazzjonijiet bil-miktub saru fis-sena 2000 u fl-2001 permezz tal-Kumitat Konsultattiv għall-Industrija tas-Sajd u għall-Akkwakultura (ACFA). F’dan il-Kumitat huma rrappreżentati l-organizzazzjonijiet li ġejjin: il-Federazzjoni tal-Produtturi Ewropej ta’ l-Akkwakultura (FEAP), l-Assoċjazzjoni tal-Produtturi Ewropej tal-Molluski (EMPA/AEPM), il-Comité des Organisations Professionnelles Agricoles de l'UE (COPA/COGECA), l-Organizzazzjoni tat-trejdjunjins tal-ħaddiema (ETF), l-NGO għall-konsumaturi u l-NGO għall-ambjent. Is-servizzi tal-Kummissjoni rrapportaw b’mod regolari dwar l-iżviluppi fil-proġett fil-Grupp ta’ Ħidma 2 ta’ l-ACFA (l-Akkwakultura). Seħħu laqgħat bilaterali ma’ l-FEAP u l-EMPA/AEPM matul l-2003, l-2004 u l-2005. Il-konsultazzjonijiet għall-partijiet interessati saru f’Settembru u f’Diċembru ta’ l-2004. Kien hemm diversi laqgħat tekniċi ta’ gruppi ta’ ħidma b’rappreżentanti mill-Istati Membri u mill-istati ta’ EFTA/ŻEE. Is-sommarju tat-tweġibiet u kif ġew ikkunsidrati. Il-kummenti prinċipali mill-Istati Membri u mill-partijiet interessati tqiesu fl-istrutturar tal-proposta. Għall-partijiet interessati, huwa essenzjali li d-Direttiva jkun fiha mekkaniżmu li jippermetti lill-farms iżommu u, fejn huwa possibbli jtejbu, l-istat tas-saħħa tagħhom, u wkoll li jinkoraġġixxi lill-farms li jgħarrfu x’inhu l-istat tas-saħħa tagħhom bħala mezz li jiffaċilita l-kummerċ imħares. Kategorizzazzjoni xierqa ta’ l-istat tas-saħħa ser tkun l-uniku mod biex ma jkunx hemm degradazzjoni fl-istat tas-saħħa ta’ l-annimali li jgħixu fl-ilma fil-Komunità. Il-kunċett ta’ kategorizzazzjoni ġie introdott fil-proposta. Il-bżonn ta’ l-industrija ta’ l-akkwakultura għal kumpens ekonomiku biex jinqerdu l-mard u għal miżuri ta’ kontroll huwa wkoll ta’ importanza għall-partijiet interessati, u huwa rikonoxxut mill-Kummissjoni u mill-Istati Membri. Dan ir-rikonoxximent huwa diskuss aktar fid-dettall fi proposta għal Regolament tal-Kunsill – il-Fond Ewropew għall-Industriji tas-Sajd (COM(2004) 497). Fejn ma tqisux it-talbiet tal-partijiet interessati, kien minħabba impenji internazzjonali tal-Komunità jew minħabba l-bżonn ta’ konformità ma’ leġiżlazzjoni Komunitarja oħra, b’mod partikolari l-ftehim WTO/SPS u l-Liġi ta’ l-Ikel ta’ l-UE. ( Il-ġbir u l-użu tal-kompetenza L-oqsma xjentifiċi/ta’ kompetenza konċernati. Is-saħħa ta’ l-annimali li jgħixu fl-ilma. Il-metodoloġija użata. L-opinjonijiet tqiesu fl-abbozz tal-proposta L-organizzazzjonijiet/esperti prinċipali kkonsultati. Il-bażi xjentifika għall-proposta ġiet stabbilita minn grupp ta’ ħidma ta’ esperti dwar is-saħħa ta’ l-annimali li jgħixu fl-ilma mill-Istati Membri ta’ l-UE u ta’ l-EFTA/ŻEE. Minbarra dan ġew ikkonsultati wkoll esperti mill-industrija. Il-livell taċ-ċertezza xjentifika: għoli. Pariri miksuba u użati. Iva Il-mezzi użati sabiex il-pariri ta’ l-esperti jkunu disponibbli għall-pubbliku. Il-pariri minn laqgħat ta’ gruppi ta’ ħidma ta’ esperti u minn laqgħat ta’ konsultazzjoni tal-partijiet interessati ma kinux disponibbli għall-pubbliku. Madankollu, il-pariri ġew diskussi f’laqgħat ma’ l-awtoritajiet kompetenti u mal-partijiet interessati. ( L-istima ta’ l-impatt Id-dispożizzjonijiet prinċipali biex prodott importat jitqiegħed fis-suq fil-parti l-kbira tagħhom ma nbidlux. Madankollu, tneħħew ċerti barrieri eżistenti għall-kummerċ mingħajr ma tqiegħed fil-periklu l-istat tas-saħħa ta’ l-annimali ta’ l-akkwakultura. Id-dispożizzjonijiet ġenerali tal-kontroll tal-mard ser jibqgħu kif inhuma, b’xi aġġustamenti minuri. Il-mard kollu meqjus bħala eżotiku għall-Komunità se jkun suġġett għad-dispożizzjonijiet ta’ qerda mill-għeruq sabiex jinżamm l-istat ħieles tal-Komunità. Taħt il-leġiżlazzjoni preżenti tali miżuri huma applikati għall-mard tal-ħut imma mhux għall-mard tal-molluski. Id-dispożizzjonijiet ta’ l-importazzjoni huma armonizzati mad-dispożizzjonijiet rilevanti tad-Direttiva tal-Kunsill 2002/99/KE (l-aktar Direttiva reċenti li tistabbilixxi d-dispożizzjonijiet għas-saħħa ta’ l-annimali importati). L-impatti pożittivi Ser joħorġu impatti pożittivi minn sistema leġiżlattiva Komunitarja aġġornata li tqis il-konoxxenza xjentifika korrenti u l-istruttura ta’ l-industrija ta’ l-akkwakultura ta’ llum fil-Komunità. Ser ikun hemm bidla pożittiva fl-interess iffokat lil hinn mill-prevenzjoni tal-marda mifruxa u lejn il-frekwenza tal-marda. Bħalissa qed jintużaw riżorsi sinifikanti biex jinżamm l-istat ħieles mill-mard f’farms u żoni li ġew iddikjarati ħielsa mill-mard. Il-proposta kieku tippermetti lill-Istati Membri li jerġgħu iqassmu wħud minn dawn ir-riżorsi għal attivitajiet li jipprevjenu l-mard. Il-proposta timplimenta l-filosofija li l-aħjar soluzzjoni sikwit tinsab l-eqreb tal-problema, u tiddelega aktar responsabbilità operattiva lill-Istati Membri. Bl-introduzzjoni ta’ sorveljanza ġenerali għas-saħħa ta’ l-annimali bbażata fuq ir-riskju, tista’ tinkiseb idea ġenerali aqwa tas-sitwazzjoni tal-mard. Fl-istess ħin jitnaqqas ir-riskju tat-tixrid tal-mard f’farms jew f’żoni fejn il-mard ikun għadu ma nstabx. Il-proposta tqis il-potenzjal għall-iskambju ta’ l-aġenti tal-mard bejn l-annimali li jgħixu fl-ilma mrobbija għal skopijiet kummerċjali u oħrajn selvaġġi. Il-leġiżlazzjoni l-ġdida ser tkun konsistenti mal-Kodiċi Internazzjonali tas-Saħħa ta’ l-Annimali li Jgħixu fl-Ilma ta’ l-Organizzazzjoni Dinjija għas-Saħħa ta’ l-Annimali (OIE), u ser tnaqqas il-barrieri għall-kummerċ eżistenti bejn pajjiżi terzi, inklużi l-pajjiżi li qed jiżviluppaw, u l-Komunità. L-impatti negattivi L-impatt negattiv ser ikun limitat, minħabba li l-proposta ser tkun ibbażata fil-parti l-kbira tagħha fuq il-leġiżlazzjoni eżistenti. Xi elementi u kondizzjonijiet meħtieġa ġodda ser ikollhom impatt amministrattiv u ekonomiku fuq l-Istati Membri u fuq l-industrija. Il-proposta għall-awtorizzazzjoni tan-negozju tal-produzzjoni ta’ l-akkwakultura ser tikkawża xogħol żejjed għall-awtoritajiet kompetenti fl-Istati Membri. Madankollu, minħabba li l-farms kollha għat-trobbija tal-molluski u l-parti l-kbira tal-farms għat-trobbija tal-ħut huma diġà rreġistrati, il-kondizzjoni meħtieġa għall-awtorizzazzjoni tista’ tintlaħaq mill-Istati Membri. L-introduzzjoni ta’ sorveljanza ġenerali tas-saħħa ta’ l-annimali bbażata fuq ir-riskju fil-farms jew fiż-żoni tal-farms kollha, hija estensjoni tal-kondizzjonijiet meħtieġa fil-leġiżlazzjoni preżenti dwar il-molluski, li taħtha l-Istati Membri kollha jrid ikollhom programm għall-monitoraġġ u għat-teħid tal-kampjuni. 3. L-ELEMENTI LegalI TAL-PROPOSTA ( Is-sommarju ta’ l-azzjoni proposta Il-proposta tinkludi - Il-kondizzjonijiet meħtieġa ġenerali diretti lejn in-negozju tal-produzzjoni ta’ l-akkwakultura u l-istabbilimenti għall-ipproċessar, bħalma huma l-awtorizzazzjonijiet, u d-dispożizzjonijiet relatati mat-tħaddim tagħhom; - Id-dipożizzjonijiet għas-saħħa ta’ l-annimali biex jiġu offruti għall-bejgħ l-annimali ta’ l-akkwakultura u l-prodotti tagħhom; - Id-dispożizzjonijiet għas-saħħa ta’ l-annimali biex jiġu introdotti l-annimali ta’ l-akkwakultura fil-Komunità minn pajjiżi terzi; - Id-dispożizzjonijiet għan-notifika u għall-kontroll ta’ ċertu mard fl-annimali li jgħixu fl-ilma; - Id-dispożizzjonijiet għad-dikjarazzjoni ta’ stat ħieles mill-mard; - Il-kondizzjonijiet meħtieġa diretti lejn l-awtoritajiet kompetenti ta’ l-Istati Membri, u l-laboratorji; - Il-kondizzjonijiet tekniċi meħtieġa u l-linji ta’ gwida stabbiliti fl-Annessi. ( Il-bażi legali L-Artikolu 37 tat-Trattat ( Il-prinċipju tas-sussidjarjetà Il-proposta taqa’ taħt il-kompetenza esklussiva tal-Komunità. Għalhekk il-prinċipju tas-sussidjarjetà ma japplikax. ( Il-prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġuni(jiet) li ġejja(ġejjin). Fl-interess tal-kompletar tas-suq intern, għandhom ikunu armonizzati għalkollox id-dispożizzjonijiet għas-saħħa ta’ l-annimali applikabbli biex ikunu offruti għall-bejgħ l-annimali ta’ l-akkwakultura. Uħud mill-mardiet suġġetti għad-dispożizzjonijiet tal-kummerċ armonizzati huma mxerrda sew f’partijiet mill-Komunità. Madankollu m’huwiex realistiku li jkun infurzat l-istess livell ta’ miżuri ta’ kontroll fl-Istati Membri li huma ħielsa minn dan il-mard bħal fl-Istati Membri fejn dan il-mard huwa mxerred sew. L-introduzzjoni tal-prinċipju ta’ kompartimentalizzazzjoni ser jippermetti aktar flessibilità. Il-piż amministrattiv u ekonomiku impost ser jirriżulta fi stat ogħla ta’ saħħa, fi tnaqqis fit-telf minħabba mard u kummerċ aktar miftuħ. Il-piż finanzjarju miżjud mal-baġit tal-Komunità ser ikun limitat għall-kontribuzzjoni finanzjarja li għandha x’taqsam mal-kontroll u mal-qerda mill-għeruq tal-mard li huma suġġetti għal miżuri ta’ qerda mill-għeruq obbligatorji. ( L-għażla ta’ l-istrumenti L-istrumenti proposti: id-Direttiva. Mezzi oħra ma jkunux adegwati għar-raġuni(jiet) li ġejja(ġejjin). L-esperjenza sa mill-1964 ma’ leġiżlazzjoni veterinarja armonizzata fil-Komunità, u b’mod partikolari mill-1991 ma’ leġiżlazzjoni speċifika dwar is-saħħa ta’ l-annimali li jgħixu fl-ilma, uriet li Direttiva tagħti flessibilità suffiċjenti lill-Istati Membri biex japplikaw il-leġiżlazzjoni veterinarja Komunitarja fil-qafas ta’ leġiżlazzjoni u amminstrazzjoni nazzjonali. 4. L-IMPLIKAZJONIJIET GĦALL-BAĠIT L-impatt ekonomiku fuq il-baġit tal-Komunità huwa mistenni li jkun limitat, u ser ikun l-aktar f’żewġ oqsma: a) Il-kumpens ekonomiku fejn għandu x’jaqsam il-kontroll tal-mard. Il-proposta m’għandhiex taffettwa l-iżvilupp futur tal-politika Komunitarja dwar is-saħħa ta’ l-annimali u l-fond veterinarju. Id-Deċiżjoni tal-Kunsill 90/424/KEE fuq in-nefqa fil-qasam veterinarju diġà jippermetti appoġġ finanzjarju fejn għandhom x’jaqsmu t-tifqigħ ta’ Nekrosi Infettiva li għandha x’taqsam mal-formazzjoni tad-demm jew taċ-ċelluli tad-demm (IHN) u l-Anemija Infettiva tas-Salamun (ISA), taħt ir-Regolament (KE) Nru 2792/1999 waħdu. Huwa propost li l-kontribuzzjoni finanzjarja għall-kontroll tal-mard ta’ l-annimali li jgħixu fl-ilma mill-Komunità għandha tkun eliġibbli permezz tal-Fond Ewropew għall-Industriji tas-Sajd (l-Artikolu 32 ta’ COM (2004) 497). Fil-proposta, it-tbiċċir/il-qerda mill-għeruq ta’ bilfors ser ikunu biss meħtieġa taħt ir-regoli Komunitarji fejn għandhom x’jaqsmu t-tifqigħ ta’ mard li huma meqjusa eżotiċi għall-Komunità. Fir-rigward ta’ mard mhux eżotiku huwa propost li l-Istati Membri jistgħu jiddeċiedu jekk it-tifqigħa għandhiex tkun suġġetta għall-miżuri ta’ qerda mill-għeruq jew ta’ trażżin. Il-fondi Komunitarji taħt il-Fond Ewropew għall-Industriji tas-Sajd jistgħu jkunu disponibbli għall-miżuri ta’ kontroll ta’ mard bħal dan jekk l-Istat Membru jiddeċiedi hekk. Jekk tfaqqa’ marda eżotika fil-Komunità, din ma jkollha l-ebda impatt finanzjarju fuq il-baġit Komunitarju. L-istess jiġri fil-każ ta’ kumpens għall-qerda mill-għeruq ta’ mard mhux eżotiku, minħabba li l-allokazzjoni ta’ fondi għall-qerda mill-għeruq issir fil-Programmi ta’ Ħidma, li l-baġit tagħhom huwa ffissat mill-Kunsill fil-bidu tal-perjodu ta’ programmazzjoni. Fl-interess ta’ l-Istati Membri, kieku jkun konvenjenti li jiġi vvalutat l-impatt finanzjarju tal-qerda mill-għeruq fuq il-Programmi Operattivi tagħhom. Madankollu, huwa diffiċli li wieħed jikkalkula l-ispejjez relatati ma’ dawn il-miżuri ta’ qerda mill-għeruq, minħabba li fil-Komunità hemm esperjenza limitata ta’ politika ta’ qerda li tinvolvi kumpens ekonomiku fl-akkwakultura. Fil-każ tal-qorti ta’ wara t-tifqigħ ta’ l-ISA fir-Renju Unit u fl-Irlanda, kumpanija li kellha ħamsa mit-tlettax-il farm infettat ikklejmjat telf totali ta’ madwar € 20-25 miljun. Taħt il-leġiżlazzjoni nazzjonali l-Isvezja ħallset kumpens totali ta’ 1,5 miljun SEK (€165 000) tul perjodu ta’ tliet snin fejn kellhom x’jaqsmu erba’ każijiet ta’ VHS fl-1998. Huwa għalhekk diffiċli li wieħed jikkalkula l-impatt tal-proposta dwar il-Fond Ewropew għall-Industriji tas-Sajd, minħabba li dan jiddependi mid-daqs tal-farm(s) affettwat(i), il-valur ta’ l-annimali miżmuma fil-farm(s), eċċ. Madankollu, iċ-ċifri t’hawn fuq jistgħu jagħtu indikazzjoni. b) L-implimentazzjoni tal-leġiżlazzjoni primarja u l-addozzjoni u l-amministrazzjoni tal-leġiżlazzjoni sekondarja Ladarba l-Kunsill jadotta l-proposta, ser ikun neċessarju li tiġi kkompilata, adottata u miżmuma l-leġiżlazzjoni sekondarja. Ser tkun neċessarja l-organizzazzjoni ta’ numru ta’ laqgħat tal-grupp ta’ ħidma ma’ l-Istati Membri u l-partijiet interessati, b’dawn ta’ l-aħħar normalment mingħajr l-ebda spiża addizzjonali għall-baġit Komunitarju. Huwa impossibbli li jiġi ddeterminat in-numru ta’ gruppi ta’ ħidma, minħaba li dan ser jiddependi fuq il-komplessità ta’ l-oġġetti, u tal-fehmiet ta’ l-Istati Membri. Wara d-dħul fis-seħħ ta’ l-att, ser ikunu neċessarji l-ispezzjonijiet tal-FVO ta’ l-implimentazzjoni ta’ l-Istati Membri fl-2008 u fl-2009 (13 jew 14-il ispezzjoni kull sena). Dawn l-ispezzjonijiet għandhom kemm jista’ jkun isiru ma’ l-ispezzjonijiet tas-saħħa pubblika għall-"prodotti ta’ l-inudustrija tas-sajd" u għall-"molluski bivalvi ħajjin" skond l-Artikolu 11 tar-Regolament (KE) Nru 854/2004. Għandu jkun possibbli li jitnaqqas in-numru ta’ missjonijiet fis-snin ta’ wara. 5. INFORMAZZJONI ADDIZZJONALI ( Is-semplifikazzjoni Il-proposta tipprovdi għas-semplifikazzjoni tal-leġiżlazzjoni, is-semplifikazzjoni tal-proċeduri amministrattivi għall-awtoritajiet pubbliċi (UE jew nazzjonali). Tliet direttivi ser jingħaqdu f’waħda. Il-parti l-kbira tad-dispożizzjonijiet korrenti fid-Direttiva tal-Kunsill 93/53/KKE dwar il-kontroll tal-mard tal-ħut huma mtennija fid-Direttiva tal-Kunsill 95/70/KE dwar il-kontroll tal-mard tal-molluski. Id-delegazzjoni tas-setgħa lill-Istati Membri biex jiddikjaraw kompartimenti individwali u żoni bħala ħielsa mill-mard ser twassal għal semplifikazzjoni fil-proċeduri amminstrattivi fl-Istati Membri u fis-servizzi tal-Kummissjoni. ( Ir-revoka tal-leġiżlazzjoni eżistenti L-adozzjoni tal-proposta ser twassal għar-revoka tat-tliet Direttivi eżistenti. ( Iż-Żona Ekonomika Ewropea L-att propost huwa ta’ relevanza għaż-ŻEE u għalhekk għandu jiġi estiż għaż- ŻEE. 2005/0153 (CNS) Proposta għal DIRETTIVA TAL-KUNSILL dwar ir-rekwiżiti tas-saħħa ta’ l-annimali għall-annimali ta’ l-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard fl-annimali li jgħixu fl-ilma (Test b’relevanza għall–EEA) IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 37 tiegħu, Wara li kkunsidra l-proposta mill-Kummissjoni[1], Wara li kkunsidra l-opinjoni tal-Parlament Ewropew[2], Wara li kkunsidra l-opinjoni tal-Kumitat Ekonomiku u Soċjali Ewropew[3], Wara li kkunsidra l-opinjoni tal-Kumitat tar-Reġjuni[4], Billi: 1. L-annimali u l-prodotti ta’ l-akkwakultura huma inklużi fl-Anness I għat-Trattat bħala annimali, ħut, molluski u krustaċji ħajjin. It-tnissil, it-trobbija u l-offerti għall-bejgħ ta’ l-annimali ta’ l-akkwakultura u tal-prodotti tagħhom jikkostitwixxu sors importanti ta’ introjtu għall-persuni li jaħdmu f’dan is-settur. 2. Fil-kuntest tas-suq intern, ġew stabbiliti regoli speċifiċi għas-saħħa ta’ l-annimali dwar l-offerti għall-bejgħ u l-introduzzjoni minn pajjiżi terzi tal-prodotti konċernati mid-Direttiva tal-Kunsill 91/67/KEE tat-28 ta’ Jannar 1991 dwar il-kondizzjonijiet tas-saħħa ta’ l-annimali li jirregolaw l-offerti għall-bejgħ ta’ l-annimali u tal-prodotti ta’ l-akkwakultura[5]. 3. It-tifqigħ ta’ mard fl-annimali ta’ l-akkwakultura jistgħu jikkawżaw telfiet qawwija lill-industrija kkonċernata. Il-miżuri minimi li għandhom jiġu applikati fil-każ li jfaqqa’ l-mard l-aktar importanti fil-ħut u fil-molluski ġew stabbiliti mid-Direttiva tal-Kunsill 93/53/KEE ta’ l-24 ta’ Ġunju 1993 li introduċiet il-miżuri minimi Komunitarji għall-kontroll ta’ ċertu mard tal-ħut[6], u d-Direttiva tal-Kunsill 95/70/KE tat-22 ta’ Diċembru 1995 li introduċiet il-miżuri minimi Komunitarji għall-kontroll ta’ ċertu mard li jaffetwa l-molluski bivalvi[7]. 4. Il-leġiżlazzjoni Komunitarja eżistenti ġiet abbozzata prinċipalment biex titqies it-trobbija tas-salamun, tat-troti u tal-gajdri f’farms għal skopijiet kummerċjali. Minn meta ġiet adottata dik il-leġiżlazzjoni, l-industrija ta’ l-akkwakultura tal-Komunità żviluppat b’mod sinifikanti. Numru ta’ speċijiet ta’ ħut addizzjonali, b’mod partikolari l-ispeċijiet tal-baħar, issa jintużaw fl-akwakultura. Tipi ġodda ta’ prattika ta’ trobbija f’farms għal skopijiet kummerċjali li jinvolvu speċijiet ta’ ħut oħra ukoll saru dejjem aktar komuni, b’mod partikolari wara t-tkabbir reċenti tal-Komunità. Barra minn dan, it-trobbija f’farms ta’ krustaċji, molluski bivalvi, gandoffli u widnejn il-baħar għal skopijiet kummerċjali qed issir dejjem aktar importanti. 5. Il-miżuri kollha ta’ kontroll tal-mard għandhom impatt ekonomiku fuq l-akkwakultura. Kontrolli mhux adegwati jistgħu jwasslu għat-tifrix tal-patoġeni, li jistgħu jikkawżaw telfiet kbar ħafna u jikkompromettu l-istat tas-saħħa ta’ l-annimali tal-ħut, tal-molluski u tal-krustaċji użati fl-akkwakultura tal-Komunità. Min-naħa l-oħra, regolamentazzjoni eċċessiva tista’ tpoġġi restrizzjonijiet li m’humiex neċessarji fuq il-kummerċ ħieles. 6. Il-Komunikazzjoni mill-Kummissjoni lill-Kunsill u lill-Parlament Ewropew tad-19 ta’ Settembru 2002 (COM/2002/0511 finali) tistabbilixxi strateġija għall-iżvilupp sostenibbli ta’ l-Akkwakultura Ewropea. Dik il-Komunikazzjoni pproponiet serje ta’ miżuri maħsuba biex joħolqu impjiegi għal perjodu twil ta’ żmien fis-settur ta’ l-akkwakultura, fosthom li jiġu inkoraġġuti standards għoljin tas-saħħa u tal-benesseri ta’ l-annimali, u azzjonijiet ambjentali biex jiżguraw industrija b’saħħitha. Dawk il-miżuri għandhom jitqiesu. 7. Sa mill-adozzjoni tad-Direttiva 91/67/KEE, il-Komunità rratifikat il-Ftehim ta’ l-Organizzazzjoni Dinjija tal-Kummerċ (WTO) rigward Miżuri Sanitarji u Fitosanitarji (il-Ftehim SPS). Il-Ftehim SPS jirreferi għal-Linji ta’ Gwida ta’ l-Organizzazzjoni Dinjija għas-Saħħa ta’ l-Annimali (OIE). Il-kondizzjonijiet meħtieġa tas-saħħa ta’ l-annimali biex jiġu offruti għall-bejgħ annimali ta’ l-akkwakultura ħajjin u l-prodotti tagħhom fil-Komunità fid-Direttiva 91/67/KEE huma aktar ibsin minn dawk il-Linji ta’ Gwida. 8. Sabiex ikun żgurat l-iżvilupp razzjonali ta’ dan is-settur u biex tiżdied il-produttività, ir-regoli tas-saħħa ta’ l-annimali li jgħixu fl-ilma għandhom jiġu stabbiliti fuq livell Komunitarju. Dawn ir-regoli huma neċessarji, fost affarijiet oħra, biex jikkontribwixxu għall-kompletar tas-suq intern u biex jiġi evitat li jinfirex il-mard infettiv. Il-leġiżlazzjoni għandha tkun flessibbli biex tqis l-iżviluppi kontinwi u d-diversità tas-settur ta’ l-akkwakultura, u wkoll l-istat tas-saħħa ta’ l-annimali li jgħixu fl-ilma fil-Komunità. 9. Din id-Direttiva għandha tkopri l-annimali ta’ l-akkwakultura, u dawk l-ambjenti li jistgħu jaffetwaw l-istat tas-saħħa ta’ dawn l-annimali. B’mod ġenerali d-dispożizzjonijiet ta’ din id-Direttiva għandhom japplikaw biss għall-annimali selvaġġi li jgħixu fl-ilma fejn is-sitwazzjoni ambjentali tista’ taffetwa l-istat tas-saħħa ta’ l-annimali ta’ l-akkwakultura, jew fejn huwa neċessarju sabiex jintlaħaq l-għan ta’ leġiżlazzjoni oħra Komunitarja, bħad-Direttiva tal-Kunsill 92/43/KEE tal-21 ta’ Mejju 1992 dwar il-ħarsien ta’ l-ambjenti naturali u tal-fawna u tal-flora selvaġġi[8] jew għall-ħarsien ta’ l-ispeċijiet li jissemmew fil-lista ppreparata mill-Konvenzjoni dwar il-Kummerċ Internazzjonali fl-Ispeċijiet tal-Fawna u tal-Flora Selvaġġi li Qegħdin f’Periklu li Jinqerdu (CITES). Din id-Direttiva m’għandhiex tippreġudika l-adozzjoni ta’ regoli aktar stretti fuq l-introduzzjoni ta’ speċijiet li mhumiex indiġeni. 10. L-awtoritajiet kompetenti maħtura għall-fini ta’ din id-Direttiva għandhom iwettqu l-funzjonijiet u d-doveri tagħhom skond il-prinċipji ġenerali stabbiliti fir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jistabbilixxi regoli speċifiċi għall-organizzazzjoni tal-kontrolli uffiċjali fuq il-prodotti li joriġinaw mill-annimali intenzjonati biex jittieklu mill-bniedem[9], u r-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tkun żgurata l-verifika tal-konformità mal-liġi ta’ l-għalf u ta’ l-ikel, ir-regoli tas-saħħa ta’ l-annimali u l-benesseri ta’ l-annimali[10]. 11. Għall-iżvilupp ta’ l-akkwakultura fil-Komunità huwa neċessarju li jiżdiedu l-għarfien u l-preparazzjoni ta’ l-awtoritajiet kompetenti u l-operaturi tan-negozju tal-produzzjoni ta’ l-akkwakultura fl-Istati Membri fejn għandhom x’jaqsmu l-prevenzjoni, il-kontroll u l-qerda mill-għeruq tal-mard ta’ l-annimali li jgħixu fl-ilma. 12. L-awtoritajiet kompetenti ta’ l-Istati Membri għandhom ikollhom aċċess għal, u japplikaw, it-teknika u l-konoxxenza l-aktar aġġornati fl-oqsma ta’ l-analiżi tar-riskju u ta’ l-epidemjoloġija. Dan huwa ta’ importanza dejjem akbar minħabba li l-obbligi internazzjonali fi ħdan il-qafas ta’ l-Organizzazzjoni Dinjija għall-Kummerċ issa jiffokaw fuq l-analiżi tar-riskju fejn għandha x’taqsam l-adozzjoni tal-miżuri sanitarji. 13. Huwa xieraq li fil-livell Komunitarju tiġi introdotta sistema ta’ awtorizzazzjoni ta’ negozji tal-produzzjoni ta’ l-akkwakultura. Awtorizzazzjoni bħal din ser tippermetti lill-awtoritajiet kompetenti li jistabbilixxu idea ġenerali kompleta ta’ l-industrija ta’ l-akkwakultura, li tkun tista’ tassisti fil-prevenzjoni, fil-kontroll u fil-qerda mill-għeruq tal-mard ta’ l-annimali li jgħixu fl-ilma. Barra minn dan, l-awtorizzazzjoni tippermetti li jiġu stabbiliti l-kondizzjonijiet meħtieġa speċifiċi li jridu jiġu sodisfatti min-negozju tal-produzzjoni ta’ l-akkwakultura sabiex ikun jista’ jaħdem. Awtorizzazzjoni bħal din għandha, fejn huwa possibbli, tingħaqad ma’ jew tiġi inkluża f’sistema ta’ awtorizzazzjoni li l-Istati Membri jistgħu jkunu diġà waqqfu għal skopijiet oħra, per eżempju taħt leġiżlazzjoni ambjentali. Barra dan, awtorizzazzjoni bħal din m’hijiex ser tkun piż żejjed għall-industrija ta’ l-akkwakultura, meta titqies il-Proposta tat-13 ta’ Jannar 2004 għal Direttiva tal-Parlament Ewropew u tal-Kunsill dwar is-servizz fis-suq intern[11], u b’mod partikolari l-Artikolu 6 tagħha. 14. L-Istati Membri għandhom jirrifjutaw li joħorġu awtorizzazzjoni jekk l-attività konċernata tista’ toħloq riskju inaċċettabbli li jinferex mard lil annimali ta’ l-akkwakultura oħrajn jew lil annimali selvaġġi li jgħixu fl-ilma. Qabel ma jiġi deċiż li tkun irrifjutata awtorizzazzjoni, iridu jitqiesu l-miżuri ta’ mitigazzjoni tar-riskju jew jinstab post alternattiv għall-attività konċernata. 15. It-trobbija ta’ l-annimali ta’ l-akkwakultura biex jittieklu mill-bniedem taqa’ fl-ambitu tar-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene ta’ l-oġġetti ta’ l-ikel[12], bħala produzzjoni primarja. L-obbligi imposti fuq negozji individwali tal-produzzjoni ta’ l-akkwakultura taħt din id-Direttiva, bħalma huma ż-żamma tar-reġistri, u s-sistemi interni li jippermettu lin-negozju tal-produzzjoni ta’ l-akkwakultura juri lill-awtorità kompetenti li l-kondizzjonijiet meħtieġa rilevanti ta’ din id-Direttiva qed jiġu sodisfatti, għandhom fejn huwa possibbli jingħaqdu ma’ l-obbligi stabbiliti fir-Regolament (KE) Nru 852/2004. 16. Għandha tingħata aktar attenzjoni biex ma jitħallewx ifaqqgħu l-mard aktar milli tkun ikkontrollata l-marda ladarba tkun faqqgħat. Għalhekk huwa xieraq li jiġu stabbiliti miżuri minimi għall-prevenzjoni tal-mard u għall-mitigazzjoni tar-riskju li għandhom jiġu applikati għall-katina tal-produzzjoni kollha kemm hija fl-akkwakultura, mill-fertilizzazzjoni u t-tifqis ta’ bajd sa l-ipproċessar ta’ l-annimali ta’ l-akkwakultura biex jittieklu mill-bniedem, inkluż it-trasport. 17. Sabiex tittejjeb is-saħħa ġenerali ta’ l-annimali u tingħata assistenza għall-prevenzjoni u għall-kontroll tal-mard ta’ l-annimali permezz ta’ traċċabilità mtejba, għandu jiġi rreġistrat il-moviment ta’ l-annimali ta’ l-akkwakultura billi tintuża sistema elettronika armonizzata għall-movimenti ta’ l-annimali, bħal dik li bħalissa hija stabbilita fid-Direttiva tal-Kunsill 90/425/KEE tas-26 ta’ Ġunju 1990 rigward il-kontrolli veterinarji u żootekniċi applikabbli għall-kummerċ fil-Komunità ta’ ċerti annimali ħajjin u ta’ prodotti għall-kompletar tas-suq intern[13]. Fejn huwa xieraq, dawn il-movimenti għandhom ukoll jiġu suġġetti għal ċertifikazzjoni tas-saħħa ta’ l-annimali. 18. Sabiex tinkiseb idea ġenerali tas-sitwazzjoni tal-marda, biex tiġi ffaċilitata reazzjoni rapida fil-każ ta’ suspett ta’ marda u biex jitħarsu l-farms jew iż-żoni tat-trobbija tal-molluski għal skopijiet kummerċjali li għandhom standard għoli tas-saħħa ta’ l-annimali, għandha tiġi applikata sorveljanza fuq is-saħħa ta’ l-annimali bbażata fuq ir-riskji f’kull farm u żona tat-trobbija tal-molluski għal skopijiet kummerċjali bħal dawn. 19. Huwa neċessarju li jiġi żgurat li l-mard prinċipali ta’ l-annimali li jgħixu fl-ilma fil-livell Komunitarju ma jinxteridx. Għandhom għalhekk jiġu stabbiliti dispożizzjonijiet armonizzati għas-saħħa ta’ l-annimali biex ikunu offruti għall-bejgħ b’dispożizzjonijiet speċifiċi applikabbli għall-ispeċijiet suxxettibbli għal dak il-mard. Għalhekk għandha tiġi stabbilita lista ta’ dan il-mard u l-ispeċi suxxettibbli. 20. Il-prevalenza ta’ dan il-mard ta’ l-annimali li jgħixu fl-ilma m’hijiex l-istess madwar il-Komunità. Għalhekk għandha ssir referenza għall-kunċett ta’ l-Istati Membri li huma ddikjarati ħielsa mill-mard, u meta wieħed ikun qed jittratta mal-partijiet mit-territorju, maż-żoni jew mal-kompartimenti kkonċernati. Għandhom ikunu stabbiliti il-kriterji ġenerali u l-proċeduri sabiex jingħata, jinżamm, jiġi sospiż jew irtirat stat ta’ saħħa bħal dan. 21. Sabiex jinżamm u jittejjeb l-istat ġenerali tas-saħħa ta’ l-annimali li jgħixu fl-ilma fil-Komunità, l-Istati Membri, iż-żoni jew il-kompartimenti ddikjarati ħielsa minn waħda jew aktar mill-mard elenkat għandhom jiġu mħarsa mill-introduzzjoni ta’ tali mard. Madankollu, sabiex jiġi evitat il-ħolqien ta’ restrizzjonijiet kummerċjali mhux neċessarji, għandu jiġi permess l-iskambju ta’ l-annimali ta’ l-akkwakultura bejn l-Istati Membri, iż-żoni jew il-kompartimenti fejn hemm preżenti waħda jew aktar minn dawn il-mard, sakemm jittieħdu l-miżuri ta’ mitigazzjoni tar-riskju matul it-trasport. 22. It-tbiċċir u l-ipproċessar ta’ l-annimali ta’ l-akkwakultura li huma suġġetti għall-miżuri ta’ kontroll tal-mard jistgħu jxerrdu l-marda, inter alia minħabba t-tnixxija ta’ ħmieġ li fih il-patoġeni mill-impjanti ta’ l-ipproċessar. Huwa għalhekk neċessarju għall-Istati Membri li jkollhom aċċess għall-istabbilimenti ta’ l-ipproċessar li ġew awtorizzati kif suppost sabiex iwettqu tbiċċir u pproċessar bħal dan mingħajr ma jipperikolaw l-istat tas-saħħa ta’ l-annimali li jgħixu fl-ilma mrobbija f’farms għal skopijiet ta’ kummerċ u dawk l-annimali selvaġġi li jgħixu fl-ilma, inkluż fejn għandha x’taqsam it-tnixxija tal-ħmieġ. 23. Il-ħastra ta’ laboratorji Komunitarji u laboratorji nazzjonali ta’ referenza għandha tikkontribwixxi riżultati dijanjostiċi ta’ kwalità u uniformità għolja. Dak l-għan jista’ jintlaħaq b’attivitajiet bħall-applikazzjoni ta’ testijiet dijanjostiċi validati u bħall-organizzazzjoni ta’ ttestjar komparattiv u t-taħriġ ta’ l-istaff tal-laboratorji. 24. Il-laboratorji involuti fl-eżami tal-kampjuni uffiċjali għandhom jaħdmu skond il-proċeduri approvati internazzjonalment jew il-kriterji bbażati fuq l-istandards ta’ turija u għandhom jużaw, kemm jista’ jkun, metodi dijanjostiċi li ġew validati. Għal numru ta’ attivitajiet relatati ma’ eżami bħal dan, l-Organizzazzjoni Ewropea għall-Istandardizzazzjoni (CEN), u l-Organizzazzjoni Internazzjonali għall-Istandardizzazzjoni (ISO) żviluppaw Standards Ewropej (Standards EN) u Standards ISO rispettivament, xierqa għall-iskop ta’ din id-Direttiva. Standards bħal dawn jirrelataw b’mod partikolari mat-tħaddim u mal-valutazzjoni tal-laboratorji u mat-tħaddim u ma’ l-akkreditament tal-korpi tal-kontroll. 25. Sabiex tkun żgurata l-iskoperta bikrija ta’ kwalunkwe tifqigħa possibbli ta’ mard ta’ l-annimali li jgħixu fl-ilma, huwa neċessarju li dawk li jiġu f’kuntatt ma’ annimali li jgħixu fl-ilma ta’ l-ispeċijiet suxxettibbli jiġu obbligati jinnotifikaw lill-awtorità kompetenti bi kwalunkwe każ suspett. L-ispezzjonijiet ta’ rutina għandhom jitwettqu fl-Istati Membri sabiex ikun żgurat li l-operaturi tan-negozju tal-produzzjoni ta’ l-akkwakultura huma familjari ma’, u japplikaw, ir-regoli ġenerali dwar il-kontroll tal-mard u l-bijosigurtà stabbiliti f’din id-Direttiva. 26. Hija neċessarja l-prevenzjoni tat-tixrid tal-mard mhux eżotiku imma serju fl-annimali ta’ l-akkwakultura hekk kif tfaqqa’ l-marda permezz ta’ monitoraġġ attent tal-movimenti ta’ l-annimali ta’ l-akkwakultura ħajjin u l-prodotti tagħhom, u l-użu ta’ tagħmir suġġett għall-kontaminazzjoni. L-għażla tal-miżuri li għandhom jintużaw mill-awtoritajiet kompetenti għandha tiddependi mis-sitwazzjoni epidemjoloġika fl-Istat Membru kkonċernat. 27. Sabiex isir avvanz fl-istat tas-saħħa ta’ l-annimali tal-Komunità, huwa xieraq li l-programmi bbażati fuq l-epidemjoloġija għall-kontroll u għall-qerda mill-għeruq ta’ ċertu mard jitressqu mill-Istati Membri għal għarfien fuq livell Komunitarju. 28. Għall-mard li m’huwiex suġġett għall-miżuri ta’ kontroll Komunitarji, imma li huma ta’ importanza lokali, l-industrija ta’ l-akkwakultura għandha, bl-assistenza ta’ l-awtoritajiet kompetenti ta’ l-Istati Membri, tieħu aktar responsabbilità biex tikkontrolla dan il-mard permezz ta’ l-awtoregolazzjoni u ta’ l-iżvilupp tal-“kodiċijiet ta’ prattika”. Madankollu, jista’ jkun neċessarju, sakemm jiġu stabbiliti kodiċijiet bħal dawn, li l-Istati Membri jimplimentaw ċerti miżuri ta’ kontroll. Miżuri nazzjonali ta’ kontroll bħal dawn iridu jkunu ġustifikati, neċessarji u proporzjonati ma’ l-għanijiet li jridu jintlaħqu, u m’għandhomx jaffettwaw il-kummerċ bejn l-Istati Membri. 29. Hemm żvilupp kontinwu fil-konoxxenza fejn għandu x’jaqsam il-mard ta’ l-annimali li jgħixu fl-ilma li s’issa ma kienx magħruf. Għalhekk jista’ jkun neċessarju għal Stat Membru li japplika miżuri ta’ kontroll fil-każ ta’ mard bħal dan li jkun qed jitfaċċa. Miżuri bħal dawn għandhom ikunu rapidi u adattati għal kull każ individwali, imma m’għandhomx jinżammu għal aktar żmien minn dak li huwa neċessarju biex jinkiseb l-għan tagħhom. Minħabba li mard li qed jitfaċċa issa bħal dan jista’ wkoll jaffettwa Stati Membri oħra, l-Istati Membri kollha u l-Kummissjoni għandhom jiġu informati bil-preżenza ta’ marda li qed titfaċċa u bi kwalunkwe miżura ta’ kontroll li ttieħdet. 30. Huwa neċessarju u xieraq biex jinkiseb l-għan bażiku li jinżamm u, fl-eventwalità ta’ tifqigħa, li jerġa lura l-istat ħieles mill-mard fl-Istati Membri, li jiġu stabbiliti regoli fuq il-miżuri biex jiżdied l-istat ta’ preparazzjoni f’każ li tfaqqa’ marda. It-tifqigħ għandhom jiġu kkontrollati kemm jista’ jkun malajr, jekk ikun neċessarju bl-użu ta’ tilqim ta’ emerġenza, sabiex jiġu llimitati l-effetti avversi fuq il-produzzjoni ta’, u l-kummerċ ta’, l-annimali ta’ l-akkwakultura ħajjin u tal-prodotti tagħhom. 31. Id-Direttiva 2001/82/KE tas-6 ta’ Novembru 2001 tal-Parlament Ewropew u tal-Kunsill dwar il-kodiċi Komunitarju li jirrelata mal-prodotti mediċinali veterinarji[14] u r-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi l-proċeduri Komunitarji għall-awtorizzazzjoni u għas-sorveljanza tal-prodotti mediċinali għall-użu tal-bniedem u għall-użu veterinarju u li jistabbilixxi Aġenzija Ewropea għall-Mediċini[15], jeħtieġu li, b’eċċezzjonijiet minuri biss, il-prodotti mediċinali veterinarji kollha li jkunu offruti għall-bejgħ fil-Komunità għandu jkollhom awtorizzazzjoni biex jiġu kkumerċjalizzati. B’mod ġenerali, it-tilqim kollu użat fil-Komunità għandu jkollu l-awtorizzazzjoni biex jiġi kkumerċjalizzat. Madankollu, l-Istati Membri jistgħu jippermettu l-użu ta’ prodott mingħajr awtorizzazzjoni li jkun ikkumerċjalizzat fl-eventwalità ta’ epidemija serja suġġett għal ċerti kondizzjonijiet, skond ir-Regolament (KE) Nru 726/2004. It-tilqim kontra l-mard eżotiku u dak li qed jitfaċċa fl-annimali ta’ l-akkwakultura jista’ jikkwalifika għal deroga bħal din. 32. Din id-Direttiva għandha tistabbilixxi d-dispożizzjonijiet biex ikun żgurat il-livell neċessarju ta’ l-istat ta’ preparazzjoni biex jiġu ttrattati b’mod effettiv is-sitwazzjonijiet ta’ emerġenza relatati ma’ tifqigħa waħda jew aktar minn waħda ta’ mard eżotiku jew mard li qed jitfaċċa serju li jaffetwa lill-akkwakultura, b’mod partikolari billi jkunu kkompilati pjanijiet kontinġenti biex jikkumbattuh. Pjanijiet ta’ kontinġenza bħal dawn għandhom jiġu riveduti u aġġornati b’mod regolari. 33. Fejn il-kontroll ta’ marda serja ta’ l-annimali li jgħixu fl-ilma hija suġġetta għall-miżuri armonizzati Komunitarji tal-qerda mill-għeruq, l-Istati Membri għandhom jitħallew jużaw il-kontribuzzjoni finanzjarja mill-Komunità taħt ir-Regolament tal-Kunsill (KE) Nru xxxx/200Y dwar il-Fond Ewropew għall-Industriji tas-Sajd[16]. Kwalunkwe applikazzjoni għal appoġġ Komunitarju għandha tiġi suġġetta għal skrutinju fir-rigward tal-konformità mad-dispożizzjonijiet ta’ kontroll stabbiliti f’din id-Direttiva. 34. L-annimali ta’ l-akkwakultura ħajjin u l-prodotti tagħhom importati minn pajjiżi terzi ma jridux jippreżentaw periklu għas-saħħa ta’ l-annimali għall-annimali li jgħixu fl-ilma fil-Komunità. Għal dak l-għan, din id-Direttiva għandha tistabbilixxi miżuri għall-prevenzjoni ta’ l-introduzzjoni tal-mard epiżotiku. 35. Sabiex tiġi mħarsa s-sitwazzjoni tas-saħħa ta’ l-annimali li jgħixu fl-ilma fil-Komunità huwa neċessarju li jiġi żgurat aktar li l-konsenji ta’ l-annimali ta’ l-akkwakultura ħajjin li jgħaddu mill-Komunità jikkonformaw mal-kondizzjonijiet meħtieġa rilevanti tas-saħħa ta’ l-annimali applikabbli għall-ispeċijiet konċernati. 36. Il-kondizzjonijiet ta’ l-importazzjoni għandhom ikunu konsistenti mal-Ftehim SPS. Din id-Direttiva għandha għalhekk tqis il-Kodiċi Internazzjonali tas-Saħħa ta’ l-Annimali li Jgħixu fl-Ilma u l-Manwâl tat-Testijiet Dijanjostiċi għall-Annimali li Jgħixu fl-Ilma tal-OIE. 37. Li jiġu offruti għall-bejgħ l-annimali ornamentali li jgħixu fl-ilma tinvolvi varjetà wiesgħa ta’ speċijiet, sikwit speċijiet tropikali, għal skopijiet ornamentali biss. Dawk l-annimali ornamentali li jgħixu fl-ilma jinżammu normalment f’akkwarji jew vaski privati, ċentri bil-ġonna, jew f’akkwarji ta’ l-esibizzjonijiet, mhux f’kuntatt dirett ma’ l-ilmijiet tal-Komunità. Għaldaqstant, l-annimali ornamentali li jgħixu fl-ilma li jinżammu f’dawn il-kondizzjonijiet ma joħolqux l-istess riskju lil setturi oħra ta’ l-akkwakultura tal-Komunità jew lill-annimali selvaġġi. Huwa għalhekk xieraq li ma jiġux stabbiliti dispożizzjonijiet speċjali applikabbli għall-offerti għall-bejgħ, il-vjaġġ u l-importazzjoni ta’ l-annimali ornamentali li jgħixu fl-ilma, miżmuma f’dawn il-kondizzjonijiet. 38. Madankollu, fejn l-annimali ornamentali li jgħixu fl-ilma jinżammu barra minn sistemi magħluqa jew minn akkwarji, f’kuntatt dirett ma’ l-ilmijiet naturali tal-Komunità, dawn jistgħu joħolqu riskju sinifikanti għall-akkwakultura tal-Komunità jew għall-annimali selvaġġi. B’mod partikolari dan huwa l-każ tal-popolazzjonijiet ta’ karpjuni ( Cyprinidae ), minħabba li ħut ornamentali popolari bħall-karpjuni koi huma suxxettibbli għal xi mard li jaffetwaw speċijiet oħra ta’ karpjuni mrobbija f’farms għal skopijiet kummerċjali fil-Komunità jew li jinsabu fl-ambjent naturali tagħhom. F’dawn il-każijiet, għandhom japplikaw id-dispożizzjonijiet ġenerali ta’ din id-Direttiva. 39. It-twaqqif ta’ mezzi elettroniċi ta’ skambju ta’ informazzjoni huwa ta’ importanza kbira għas-semplifikazzjoni, għall-benefiċċju ta’ l-industrija ta’ l-akkwakultura u ta’ l-awtoritajiet kompetenti. Sabiex jintlaħaq dak l-obbligu, hemm bżonn li jiġu introdotti kriterji komuni. 40. L-Istati Membri għandhom jistabbilixxu regoli għal pieni applikabbli għall-ksur tad-dispożizzjonijiet ta’ din id-Direttiva u jiżguraw li dawn jiġu implimentati. Dawk il-pieni jridu jkunu effettivi, proporzjonati u dissważivi. 41. Skond il-prinċipju tal-proporzjonalità, huwa neċessarju u xieraq biex jinkisbu l-għanijiet bażiċi ta’ din id-Direttiva li tkun provduta l-approssimazzjoni tal-kunċetti, tal-prinċipji u tal-proċeduri li jifformaw bażi komuni għal-leġiżlazzjoni tas-saħħa ta’ l-annimali li jgħixu fl-ilma fil-Komunità. Din id-Direttiva ma tmurx lil hinn minn dak li huwa neċessarju biex tilħaq l-għanijiet mixtieqa, skond it-tielet paragrafu ta’ l-Artikolu 5 tat-Trattat. 42. Il-miżuri neċessarji għall-implimentazzjoni ta’ din id-Direttiva għandhom jiġu adottati skond id-Deċizjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta’ implimentazzjoni mogħtija lill-Kummissjoni[17]. 43. Huwa xieraq li tiġi aġġornata l-leġiżlazzjoni Komunitarja dwar is-saħħa ta’ l-annimali fejn għandhom x’jaqsmu l-annimali ta’ l-akkwakultura u l-prodotti tagħhom. Għalhekk, id-Direttivi 91/67/KEE, 93/53/KEE u 95/70/KE għandhom jiġu revokati u sostitwiti minn din id-Direttiva, ADOTTA DIN ID-DIRETTIVA: Kapitolu I Is-suġġett, l-ambitu u d-definizzjonijiet Artikolu 1 Is-suġġett 1. Din id-Direttiva tistabbilixxi: a) il-kondizzjonijiet meħtieġa għas-saħħa ta’ l-annimali li għandhom jiġu applikati biex l-annimali ta’ l-akkwakultura u l-prodotti tagħhom jiġu offruti għall-bejgħ, ikunu importati u jinġarru; b) il-miżuri minimi ta’ prevenzjoni bl-għan li jżidu l-għarfien u l-istat ta’ preparazzjoni ta’ l-awtoritajiet kompetenti, ta’ l-operaturi tan-negozju tal-produzzjoni ta’ l-akkwakultura u ta’ oħrajn relatati ma’ din l-industrija, għall-mard fl-annimali ta’ l-akkwakultura; c) il-miżuri minimi ta’ kontroll li għandhom jiġu applikati jekk ikun hemm suspett jew tifqigħa ta’ ċertu mard fl-annimali li jgħixu fl-ilma. 2. L-Istati Membri għandhom jibqgħu liberi li jieħdu miżuri aktar ibsin fil-qasam kopert mill-Artikolu 13 tal-Kapitolu II u mill-Kapitolu V, sakemm dawn il-miżuri ma jaffetwawx il-kummerċ ma’ l-Istati Membri l-oħra. Artikolu 2 L-ambitu 1. Din id-Direttiva m’għandhiex tapplika għal: a) l-annimali ornamentali li jgħixu fl-ilma mrobbija f’akkwarji mhux kummerċjali; b) l-annimali selvaġġi li jgħixu fl-ilma miġbura jew maqbuda biex jiddaħħlu b’mod dirett fil-katina ta’ l-ikel; c) l-annimali li jgħixu fl-ilma maqbuda biex jipproduċu l-ħut imqadded mitħun użat bħala demel jew għalf għall-annimali ( fishmeal) , għaż-żejt tal-ħut u għal prodotti simili. 2. Il-Kapitolu II, it-Taqsimiet 1 sa 4 tal-Kapitolu III, u l-Kapitoli IV u VII m’għandhomx japplikaw għall-annimali ornamentali li jgħixu fl-ilma li jinżammu fi ħwienet li jbigħu l-annimali, f’ċentri tal-ġonna jew f’akkwarji kummerċjali: a) mingħajr kwalunkwe kuntatt dirett ma’ l-ilmijiet naturali fil-Komunità; jew b) li huma mgħammra b’sistemi li jittrattaw il-ħmieġ mitfugħ ’il barra. 3. Din id-Direttiva għandha tapplika mingħajr preġudizzju għad-dispożizzjonijiet dwar il-ħarsien ta’ l-ispeċijiet jew l-introduzzjoni ta’ speċijiet li mhumiex indiġeni. Artikolu 3 Id-definizzjonijiet 1. Għall-finijiet ta’ din id-Direttiva, għandhom japplikaw id-definizzjonijiet li ġejjin: 1) “akkwakultura” tfisser it-trobbija jew il-kultivazzjoni ta’ organiżmi li jgħixu fl-ilma bl-użu ta’ tekniki maħsuba biex iżidu l-produzzjoni ta’ dawk l-organiżmi lil hinn mill-kapaċità naturali ta’ l-ambjent u fejn l-organiżmi jibqgħu l-propjetà ta’ persuna waħda jew ta’ aktar minn waħda naturali jew legali matul l-istadji tat-trobbija jew tal-kultivazzjoni, sa u inkluż il-ġbir; 2) “annimal ta’ l-akkwakultura” tfisser l-istadji kollha tal-ħajja, inklużi l-bajd u l-isperma/il-gameti, ta’ kwalunkwe annimal li jgħix fl-ilma mrobbi f’farm jew f’żona tat-trobbija tal-molluski għal skopijiet kummerċjali, inkluż kwalunkwe annimal bħal dan mill-ambjent naturali intenzjonat għal farm jew żona tat-trobbija tal-molluski għal skopijiet kummerċjali; 3) “in-negozju tal-produzzjoni ta’ l-akkwakultura” tfisser kull intrapriża, sew jekk għall-profitt u sew jekk le, u kemm jekk pubblika u kemm jekk privata, li twettaq kwalunkwe waħda mill-attivitajiet relatati mat-trobbija ta’ l-annimali ta’ l-akkwakultura; 4) “l-operatur tan-negozju tal-produzzjoni ta’ l-akkwakultura” tfisser il-persuni naturali jew legali responsabbli biex jiżguraw li jintlaħqu l-kondizzjonijiet meħtieġa ta’ din id-Direttiva fin-negozju tal-produzzjoni ta’ l-akkwakultura taħt il-kontroll tagħhom; 5) “annimal li jgħix fl-ilma” tfisser: a) il-ħut li jappartjenu għall-klassijiet Agnatha , Chondrichytes u Osteichtyes ; b) il-molluski li jappartjenu għall-grupp Mollusca ; c) il-krustaċji li jappartjenu għall-klassi Crustacea ; 6) “stabbiliment awtorizzat ta’ l-ipproċessar” tfisser kwalunkwe negozju ta’ l-ikel: a) approvat jew awtorizzat skond l-Artikolu 4 tar-Regolament (KE) Nru 853/2004 għall-ipproċessar ta’ l-annimali ta’ l-akkwakultura għal skopijiet ta’ ikel; u b) awtorizzat skond l-Artikoli 4 u 5 ta’ din id-Direttiva; 7) “operatur ta’ stabbiliment awtorizzat ta’ l-ipproċessar” tfisser il-persuni naturali jew legali responsabbli biex jiżguraw li l-kondizzjonijiet meħtieġa ta’ din id-Direttiva jintlaħqu fl-istabbiliment awtorizzat ta’ l-ipproċessar taħt il-kontroll tagħhom; 8) “farm” tfisser kwalunkwe binja, żona magħluqa, jew installazzjoni mħaddma minn negozju tal-produzzjoni ta’ l-akkwakultura li fih jitrabbew l-annimali ta’ l-akkwakultura bil-ħsieb li jkunu offruti għall-bejgħ, imma esklużi dawk fejn l-annimali selvaġġi li jgħixu fl-ilma miġbura jew maqbuda jinżammu għal ftit biex jittieklu mill-bniedem waqt li jistennew li jitbiċċru mingħajr ma jkunu mitmugħa; 9) “ trobbija f’farm ” tfisser it-trobbija ta’ l-annimali ta’ l-akkwakultura f’farm jew f’żona tat-trobbija tal-molluski għal skopijiet kummerċjali; 10) “żoni tat-trobbija tal-molluski għal skopijiet kummerċjali” tfisser żona għall-produzzjoni jew żona fejn jinżammu l-molluski li fiha jaħdmu n-negozji kollha tal-produzzjoni ta’ l-akkwakultura taħt sistema komuni ta’ bijosigurtà; 11) “annimali ornamentali li jgħixu fl-ilma” tfisser annimali li jgħixu fl-ilma li huma mrobbija, jew offruti għall-bejgħ għal raġunijiet ornamentali biss; 12) “offerti għall-bejgħ” tfisser il-bejgħ, inkluż l-offerta għall-bejgħ jew kwalunkwe forma oħra ta’ trasferiment, kemm jekk mingħajr ħlas u kemm jekk bil-ħlas, u kwalunkwe forma ta’ moviment ta’ l-annimali ta’ l-akkwakultura; 13) “żona tal-produzzjoni” tfisser kwalunkwe żona ta’ baħar, estwarju jew laguna, li fiha saffi naturali ta’ molluski jew postijiet użati għall-koltivazzjoni ta’ molluski, u minn fejn jittieħdu l-molluski; 14) “meded ta’ ilma fejn isir is-sajd tqiegħed u tieħu” tfisser għadajjar, lagi jew ilmijiet mhux magħluqa li huma sostnuti mill-introduzzjoni ta’ annimali li jgħixu fl-ilma primarjament għall-attivitajiet ta’ rikreazzjoni aktar milli ta’ ħarsien jew biex tittejjeb il-popolazzjoni naturali; 15) “żona fejn jinżammu l-molluski” tfisser kwalunkwe żona ta’ baħar, estwarju jew laguna b’limiti mmarkati b’mod ċar u indikati minn bagi, arbli jew kwalunkwe mezz ieħor li ma jiċċaqlaqx, u użata esklussivament għall-purifikazzjoni naturali tal-molluski ħajjin; 16) “annimali selvaġġi li jgħixu fl-ilma” tfisser annimali li jgħixu fl-ilma li m’humiex annimali ta’ l-akkwakultura. 2. Għall-finijiet ta’ din id-Direttiva, id-definizzjonijiet tekniċi stabbiliti fl-Anness I għandhom japplikaw ukoll. Kapitolu II In-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar Artikolu 4 L-awtorizzazzjoni għan-negozji tal-produzzjoni ta’ l-akkwakultura u għall-istabbilimenti għall-ipproċessar 1. L-Istati Membri għandhom jiżguraw li kull negozju tal-produzzjoni ta’ l-akkwakultura huwa awtorizzat kif suppost mill-awtorità kompetenti skond l-Artikolu 5. Fejn hu xieraq, awtorizzazzjoni bħal din tista’ tkopri diversi negozji tal-produzzjoni ta’ l-akkwakultura tal-molluski f’żona tat-trobbija tal-molluski għal skopijiet kummerċjali. Madankollu, ċentri tal-bgħit, ċentri tal-purifikazzjoni jew negozji simili li jinsabu f’żona tat-trobbija tal-molluski għal skopijiet kummerċjali għandu jkollhom awtorizzazzjoni individwali. 2. L-Istati Membri għandhom jiżguraw li numru suffiċjenti ta’ stabbilimenti ta’ l-ipproċessar fit-territorju tagħhom huma awtorizzati għat-tbiċċir u għall-ipproċessar ta’ l-annimali ta’ l-akkwakultura li qed jinġabru u jitbiċċru għall-finijiet ta’ kontroll tal-mard, skond il-Kapitolu V. Dawk l-istabbilimenti awtorizzati ta’ l-ipproċessar għandu jkollhom awtorizzazzjoni maħruġa mill-awtorità kompetenti skond l-Artikolu 5. 3. L-Istati Membri għandhom jiżguraw li n-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar ikollhom numru ta’ l-awtorizzazzjoni uniku. 4. L-Istati Membri jistgħu jeħtieġu li installazzjonijiet oħra minbarra n-negozji tal-produzzjoni ta’ l-akkwakultura, fejn jinżammu l-annimali li jgħixu fl-ilma mingħajr l-intenzjoni li jkunu offruti għall-bejgħ, u l-meded ta’ ilma fejn isir is-sajd tqiegħed u tieħu jridu jiġu rreġistrati mill-awtorità kompetenti. F’dak il-każ, id-dispożizzjonijiet ta’ din id-Direttiva għandhom japplikaw mutatis mutandis filwaqt li jqisu n-natura, il-karatteristiċi u s-sitwazzjonijiet ta’ l-installazzjoni jew il-medda ta’ ilma fejn isir is-sajd tqiegħed u tieħu kkonċernati u r-riskju ta’ tifrix ta’ mard ta’ l-annimali li jgħixu fl-ilma lil gruppi oħra ta’ annimali li jgħixu fl-ilma minħabba t-tħaddim tagħha. 5. Fil-każ ta’ nuqqas ta’ konformità mad-dispożizzjonijiet ta’ din id-Direttiva, l-awtorità kompetenti għandha taġixxi skond l-Artikolu 54 tar-Regolament (KE) Nru 882/2004. Artikolu 5 Il-kondizzjonijiet għall-awtorizzazzjoni 1 . L-Istati Membri għandhom jiżguraw li l-awtorizzazzjonijiet, kif provduti fl-Artikolu 4(1) u (3), jingħataw biss mill-awtorità kompetenti jekk l-operatur tan-negozju tal-produzzjoni ta’ l-akkwakultura jew l-operatur ta’ l-istabbiliment awtorizzat ta’ l-ipproċessar: a) jissodisfa l-kondizzjonijiet meħtieġa rilevanti ta’ l-Artikoli 8, 9 u 10; b) għandu sistema stabbilita li tippermetti lill-operatur tan-negozju juri lill-awtorità kompetenti li dawk il-kondizzjonijiet meħtieġa rilevanti qed jiġu sodisfatti; c) jibqa’ taħt is-sorveljanza ta’ l-awtorità kompetenti, li għandha twettaq id-doveri stabbiliti fl-Artikolu 54(1). 2. Ma tingħatax awtorizzazzjoni jekk l-attività konċernata tista’ twassal għal riskju mhux aċċettabbli ta’ tixrid ta’ mard lejn il-farms, lejn iż-żoni tat-trobbija tal-molluski għal skopijiet kummerċjali jew għall-annimali selvaġġi li jgħixu fl-ilma fil-viċinanza tal-farm jew taż-żona tat-trobbija tal-molluski għal skopijiet kummerċjali. Madanakollu, qabel ma tittieħed deċiżjoni biex tkun irrifjutata l-awtorizzazzjoni, għandhom jitqiesu l-miżuri ta’ mitigazzjoni tar-riskju inkluż post alternattiv possibbli għall-attività konċernata. 3. L-Istati Membi għandhom jiżguraw li l-operatur tan-negozju tal-produzzjoni ta’ l-akkwakultura jew l-operatur ta’ l-istabbiliment awtorizzat ta’ l-ipproċessar iressaq l-informazzjoni rilevanti kollha biex jippermetti lill-awtorità kompetenti tivvaluta jekk il-kondizzjonijiet għall-awtorizzazzjoni intlaħqux, inkluż li l-awtorità kompetenti tkun ipprovduta bl-informazzjoni meħtieġa skond l-Anness II. Artikolu 6 Ir-reġistru L-Istati Membri għandhom iwaqqfu u jżommu aġġornat reġistru tan-negozji tal-produzzjoni ta’ l-akkwakultura u ta’ l-istabbilimenti awtorizzati ta’ l-ipproċessar li jinkludi ta’ l-inqas l-informazzjoni stabbilita fl-Anness II. Minħabba l-kondizzjonijiet meħtieġa ta’ traċċabilità provduti fl-Artikolu 14, il-kontenuti ta’ dak ir-reġistru għandhom ikunu disponibbli għall-Istati Membri l-oħra u għall-Kummissjoni. Artikolu 7 Is-sorveljanza L-awtorità kompetenti għandha tissorvelja n-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar. Sorveljanza bħal din għandha ta’ l-inqas tikkonsisti fi żjarat u verifiki regolari. Il-frekwenza ta’ żjarat bħal dawn u tal-verifiki għandha tiġi ddeterminata billi jitqies ir-riskju li joħolqu n-negozju tal-produzzjoni ta’ l-akkwakultura u l-istabbiliment awtorizzat ta’ l-ipproċessar fejn għandu x’jaqsam it-tixrid ta’ mard lill-annimali li jgħixu fl-ilma li jinsabu fil-qrib tan-negozju tal-produzzjoni ta’ l-akkwakultura jew ta’ l-istabbiliment awtorizzat ta’ l-ipproċessar. Artikolu 8 Ir-reġistrazzjoni ta’ l-obbligazzjonijiet 1. L-Istati Membri għandhom jiżguraw li n-negozji tal-produzzjoni ta’ l-akkwakultura jżommu dokumenti dwar: a) il-movimenti kollha ta’ l-annimali ta’ l-akkwakultura u tal-prodotti tagħhom, lejn il-farm jew ’il barra mill-farm jew miż-żona tat-trobbija tal-molluski għal skopijiet kummerċjali; b) in-numru ta’ mwiet f’kull unità epidemjoloġika kif ikun rilevanti għat-tip ta’ produzzjoni; c) ir-riżultati ta’ l-iskema ta’ sorveljanza tas-saħħa ta’ l-annimali bbażata fuq ir-riskju pprovduta fl-Artikolu 10. 2. L-Istati Membri għandhom jiżguraw li l-istabbilimenti awtorizzati ta’ l-ipproċessar iżommu d-dokumenti dwar il-movimenti kollha ta’ l-annimali ta’ l-akkwakultura u tal-prodotti tagħhom, lejn u ’l barra minn dawn l-istabbilimenti. 3. L-Istati Membri għandhom jiżguraw li meta qed jiġu ttrasportati l-annimali ta’ l-akkwakultura, dawk li qed jittrasportaw iżommu d-dokumenti dwar: a) in-numru ta’ mwiet waqt li qed jiġu ttrasportati, kif inhu prattiku għat-tip ta’ trasport u għall-ispeċijiet li qed jiġu trasportati; b) il-farms, iż-żoni tat-trobbija tal-molluski għal skopijiet kummerċjali u l-istabbilimenti għall-ipproċessar li żar il-mezz għat-trasport; c) kwalunkwe skambju ta’ l-ilma matul it-trasport, b’mod partikolari s-sorsi ta’ l-ilma ġdid u l-ħruġ ta’ l-ilma. Artikolu 9 Prattika tajba ta’ l-iġjene L-Istati Membri għandhom jiżguraw li n-negozji tal-produzzjoni ta’ l-akkwakultura u l-istabbilimenti awtorizzati ta’ l-ipproċessar jimplimentaw prattika ta’ iġjene tajba, kif ikun rilevanti għall-attività kkonċernata, biex ma jitħalliex jiddaħħal jew jinxtered il-mard. Artikolu 10 L-iskema tas-sorveljanza tas-saħħa ta’ l-annimali 1. L-Istati Membri għandhom jiżguraw li skema ta’ sorveljanza għas-saħħa ta’ l-annimali bbażata fuq ir-riskju tiġi applikata fil-farms u fiż-żoni tat-trobbija tal-molluski għal skopijiet kummerċjali kollha, kif ikun xieraq għat-tip ta’ produzzjoni. 2. L-iskema tas-sorveljanza għas-saħħa ta’ l-annimali bbażata fuq ir-riskju għandu jkollha l-għan li tiskopri: a) kwalunkwe żjieda fin-numru ta’ mwiet fil-farms u fiż-żoni tat-trobbija tal-molluski għal skopijiet kummerċjali kollha kif ikun xieraq għat-tip ta’ produzzjoni; b) il-mard elenkat fil-Parti II ta’ l-Anness III, fil-farms u fiż-żoni tat-trobbija tal-molluski għal skopijiet kummerċjali fejn hemm preżenti speċijiet suxxettibbli għal dak il-mard. 3. Il-kondizzjonijiet minimi meħtieġa għall-iskema tas-sorveljanza għas-saħħa ta’ l-annimali, għall-mard elenkat fil-Parti II ta’ l-Anness III, ibbażati fuq il-prinċipji stabbiliti fl-Anness IV, jistgħu jiġu adottati skond il-proċedura li tissemma fl-Artikolu 62(2). Kapitolu III Il-kondizzjonijiet meħtieġa għas-saħħa ta’ l-annimali biex ikunu offruti għall-bejgħ fis-suq ta’ l-annimali ta’ l-akkwakultura u tal-prodotti tagħhom TAQSIMA 1 ID-DISPOŻIZZJONIJIET ĠENERALI Artikolu 11 L-ambitu 1. Sakemm mhux provdut mod ieħor, dan il-Kapitolu għandu japplika biss għall-mard u għall-ispeċijiet suxxettibbli għalihom elenkati fil-Parti II ta’ l-Anness III. 2. L-Istati Membri jistgħu jippermettu li l-annimali ta’ l-akkwakultura u l-prodotti tagħhom jiġu offruti għall-bejgħ għal raġunijiet xjentifiċi, li m’humiex konformi ma’ dan il-Kapitolu taħt is-sorveljanza stretta ta’ l-awtorità kompetenti. L-awtorità kompetenti għandha tiżgura li offerti għall-bejgħ bħal dawn ma jipperikolawx l-istat tas-saħħa fir-rigward tal-mard elenkat fil-Parti II ta’ l-Anness III ta’ l-annimali li jgħixu fl-ilma fil-post tad-destinazzjoni jew fil-postijiet minn fejn jgħaddu. Kwalunkwe moviment bħal dan bejn l-Istati Membri m’għandux isir jekk qabel ma jkunux ġew innotifikati l-awtoritajiet kompetenti ta’ l-Istati Membri kkonċernati. Artikolu 12 Il-kondizzjonijiet meħtieġa ġenerali biex l-annimali ta’ l-akkwakultura jkunu offruti għall-bejgħ 1. L-Istati Membri għandhom jiżguraw li l-annimali ta’ l-akkwakultura u l-prodotti tagħhom offruti għall-bejgħ ma jipperikolawx l-istat tas-saħħa fir-rigward tal-mard elenkat fil-Parti II ta’ l-Anness III ta’ l-annimali li jgħixu fl-ilma fil-post tad-destinazzjoni. 2. L-annimali ta’ l-akkwakultura għandhom biss jiġu introdotti f’farm ieħor jew f’żona oħra tat-trobbija tal-molluski għal skopijiet kummerċjali fi stat ta’ saħħa magħruf ekwivalenti għal jew aktar baxx minn dak tal-farm jew taż-żona tat-trobbija tal-molluski għal skopijiet kummerċjali li minnhom oriġinaw. Artikolu 13 Il-kondizzjonijiet meħtieġa għall-prevenzjoni tal- mard fejn għandu x’jaqsam it-trasport 1. L-Istati Membri għandhom jiżguraw li: a) l-miżuri neċessarji għall-prevenzjoni tal-mard jiġu applikati matul it-trasport ta’ l-annimali ta’ l-akkwakultura biex ma jitbiddilx l-istat tas-saħħa ta’ dawk l-annimali matul it-trasport, u biex jitnaqqas ir-riskju tat-tixrid tal-mard; b) l-annimali ta’ l-akkwakultura jiġu ttrasportati f’kondizzjonijiet li la jbiddlu l-istat tas-saħħa tagħhom u lanqas jipperikolaw l-istat tas-saħħa tal-post tad-destinazzjoni, u fejn huwa xieraq, tal-postijiet minn fejn jgħaddu. Dan il-paragrafu għandu japplika wkoll għall-mard u għall-ispeċijiet suxxettibbli għalihom li m’humiex elenkati fil-Parti II ta’ l-Anness III . 2. L-Istati Membri għandhom jiżguraw li kwalunkwe skambju ta’ l-ilma matul it-trasport jsir f’postijiet u taħt kondizzjonijiet li ma jipperikolawx l-istat tas-saħħa ta’: a) l-annimali ta’ l-akkwakultura li qed jiġu trasportati; b) kwalunkwe annimal li jgħix fl-ilma fil-post fejn isir l-iskambju ta’ l-ilma; c) l-annimali li jgħixu fl-ilma fil-post tad-destinazzjoni. Artikolu 14 It-traċċabilità u ċ-ċertifikazzjoni 1. L-Istati Membri għandhom jiżguraw li l-annimali ta’ l-akkwakultura li jiġu offruti għall-bejgħ biex jitrabbew f’farms għal raġunijiet kummerċjali u jerġgħu jkabbru l-ammont ta’ annimali f’farm, inkluż il-moviment ta’ molluski bejn żoni tat-trobbija tal-molluski għal skopijiet kummerċjali, jiġu rrapportati billi tintuża s-sistema komputerizzata pprovduta fl-Artikolu 20(1) tad-Direttiva tal-Kunsill 90/425/KEE. 2. Il-paragrafu 1 ta’ dan l-Artikolu għandu japplika wkoll għall-annimali ta’ l-akkwakultura li jiġu offruti għall-bejgħ biex jittieklu mill-bniedem skond il-punt (a) ta’ l-Artikolu 18(1), il-punt (a) ta’ l-Artikolu 18(2) u l-Artikolu 19(2). 3. Il-paragrafu 1 m’għandux japplika meta l-annimali ta’ l-akkwakultura huma mċaqalqa f’żona tat-trobbija tal-molluski għal skopijiet kummerċjali jew bejn farms differenti li jappartjenu lil negozju wieħed tal-produzzjoni ta’ l-akkwakultura, sakemm iż-żoni tat-trobbija tal-molluski f’farms għal skopijiet kummerċjali jew il-farms jinstabu fl-istess Stat Membru u, fejn japplika, fl-istess żona jew kompartiment ħielsa mill-mard. Dawn il-movimenti għandhom jiġu rreġistrati mill-operatur tan-negozju tal-produzzjoni ta’ l-akkwakultura. 4. L-Istati Membri għandhom jiżguraw li l-introduzzjoni ta’ l-annimali ta’ l-akkwakultura biex jitrabbew f’farms u jerġgħu jkabbru l-ammont ta’ annimali f’farm fi Stati Membri, żoni jew kompartimenti oħra ddikjarati ħielsa mill-mard skond l-Artikoli 49 u 50 huma suġġetti għaċ-ċertifikazzjoni tas-saħħa ta’ l-annimali. 5. Dan l-Artikolu għandu japplika għall-mard u għall-ispeċijiet suxxettibbli għalihom li m’humiex elenkati fil-Parti II ta’ l-Anness III. TAQSIMA 2 L-ANNIMALI TA’ L-AKKWAKULTURA INTENZJONATI GĦAT-TROBBIJA F’FARMS U JERĠGĦU JKABBRU L-AMMONT TA’ ANNIMALI F’FARM Artikolu 15 Il-kondizzjonijiet ġenerali meħtieġa biex l-annimali ta’ l-akkwakultura jkunu offruti għall-bejgħ biex jitrabbew f’farms għal skopijiet kummerċjali u biex jerġgħu jkabbru l-ammont ta’ annimali f’farm 1. L-Istati Membri għandhom jiżguraw li l-annimali ta’ l-akkwakultura offruti għall-bejgħ biex jitrabbew f’farms għal skopijiet kummerċjali ma jiġux minn farm jew minn żona tat-trobbija tal-molluski għal skopijiet kummerċjali fejn kien hemm xi żjieda fin-numru ta’ l-imwiet jew tifqigħa klinika ta’ kwalunkwe marda fi żmien 31 ġurnata qabel id-data ta’ meta ġew offruti għall-bejgħ, sakemm annimali bħal dawn mhumiex ġejjin minn parti tal-farm jew taż-żona tat-trobbija tal-molluski għal skopijiet kummerċjali indipendenti, mil-lat epidemjoloġiku, mill-parti fejn kien hemm żjieda fin-numru ta’ l-imwiet jew sinjali kliniċi ta’ mard. Dan il-paragrafu għandu japplika wkoll fejn għandhom x’jaqsmu l-mard u l-ispeċijiet suxxettibbli għalihom li m’humiex elenkati fil-Parti II ta’ l-Anness III. 2. L-Istati Membri għandhom jiżguraw li l-annimali ta’ l-akkwakultura intenzjonati għall-qerda jew għat-tbiċċir skond il-miżuri tal-kontroll tal-mard provduti fil-Kapitolu V ma jkunux offruti għall-bejgħ biex jitrabbew f’farms għal skopijiet kummerċjali u biex jerġgħu jkabbru l-ammont ta’ annimali f’farm. 3. L-annimali ta’ l-akkwakultura jistgħu jinħelsu fl-ambjent naturali tagħhom u f’meded ta’ ilma fejn isir is-sajd tqiegħed u tieħu biss biex jerġgħu jkabbru l-ammont ta’ annimali f’farm jekk huma: a) jikkonformaw mal-kondizzjonijiet meħtieġa tal-paragrafu 1; b) ġejjin minn farm jew minn żona tat-trobbija tal-molluski għal skopijiet kummerċjali bi stat ta’ saħħa ta’ l-inqas ekwivalenti għall-istat tas-saħħa ta’ l-ilmijiet il fihom ser jinħelsu. Madanakollu, l-Istati Membri jistgħu jiddeċiedu li l-annimali ta’ l-akkwakultura għandhom jiġu minn żona jew kompartiment, iddikjarat ħieles mill-mard skond l-Artikoli 49 jew 50. Artikolu 16 L-introduzzjoni ta’ l-annimali ta’ l-akkwakultura ta’ speċijiet suxxettibbli f’żoni ħielsa mill-mard 1. Sabiex jiġu introdotti biex jitrabbew f’farms għal skopijiet kummerċjali jew biex jerġgħu jkabbru l-ammont ta’ annimali f’farm fi Stat Membru, żona jew kompartiment iddikjarat ħieles minn marda speċifika skond l-Artikoli 49 jew 50, l-annimali ta’ l-akkwakultura ta’ l-ispeċijiet suxxettibbli għandhom joriġinaw minn Stat Membru, żona jew kompartiment ieħor ukoll iddikjarat ħieles minn dik il-marda. 2. Il-paragrafu 1 m’għandux japplika fejn jista’ jkun iġġustifikat b’mod xjentifiku li l-ispeċijiet suxxettibbli f’ċerti stadji tal-ħajja ma jxerrdux il-marda speċifika msemmija. Lista ta’ l-ispeċijiet u ta’ l-istadji tal-ħajja li għalihom jista’ japplika l-ewwel sottoparagrafu, għandha tiġi adottata u meta jkun neċessarju emendata biex jitqiesu l-iżviluppi xjentifiċi u teknoloġiċi skond il-proċedura msemmija fl-Artikolu 62(2). Artikolu 17 L-introduzzjoni ta’ l-annimali ta’ l-akkwakultura ta’ l-ispeċijiet mhux suxxettibbli f’żoni ħielsa mill-mard 1. Fejn id-data xjentifika jew l-esperjenza prattika tissostanzja li speċijiet oħra differenti minn dawk li jissemmew fil-Parti II ta’ l-Anness III bħala speċijiet suxxettibbli jistgħu jkunu responsabbli għat-tixrid passiv ta’ marda speċifika, dawn l-ispeċijiet li jistgħu jgħaddu l-marda għandhom, meta jiġu introdotti fi Stat Membru, żona jew kompartiment iddikjarat ħieles minn dik il-marda speċifika skond l-Artikoli 49 jew 50: a) joriġinaw minn Stat Membru, żona jew kompartiment ieħor iddikjarat ukoll ħieles minn dik il-marda speċifika; jew b) jinżammu f’faċilitajiet għall-kwarantina f’ilma ħieles mill-patoġen ikkonċernat għal perjodu ta’ żmien suffiċjenti sabiex ir-riskju ta’ tixrid passiv tal-marda speċifika jitnaqqas għal livell aċċettabbli. 2. Il-paragrafu 1 m’għandux japplika fejn id-data xjentifika jew l-esperjenza prattika tissostanzja li l-ispeċijiet li jistgħu jgħaddu l-mard ma jgħaddux il-marda speċifika konċernata f’ċerti stadji tal-ħajja. 3. Lista ta’ l-ispeċijiet li jgħaddu l-mard u l-istadji tal-ħajja li għalihom għandu japplika dan l-Artikolu, għandha tiġi adottata u meta jkun neċessarju emendata biex jitqiesu l-iżviluppi xjentifiċi u teknoloġiċi skond il-proċedura msemmija fl-Artikolu 62(2) TAQSIMA 3 L-ANNIMALI TA’ L-AKKWAKULTURA U L-PRODOTTI TAGħHOM INTENZJONATI BIEX JITTIEKLU MILL-BNIEDEM Artikolu 18 L-annimali ta’ l-akkwakultura u l-prodotti tagħhom offruti għall-bejgħ għal aktar ipproċessar qabel jittieklu mill-bniedem 1. L-Istati Membri għandhom jiżguraw li l-annimali ta’ l-akkwakultura ta’ l-ispeċijiet suxxettibbli għal marda jew għal aktar minn marda waħda mill-mard mhux eżotiku elenkat fil-Parti II ta’ l-Anness III, u l-prodotti tagħhom, jistgħu jkunu offruti għall-bejgħ biss għal aktar ipproċessar fi Stat Membru, żona jew kompartiment iddikjarat ħieles minn dak il-mard skond l-Artikoli 49 jew 50, jekk huma konformi ma’ waħda mill-kondizzjonijiet li ġejjin : a) joriġinaw minn Stat Membru, żona jew kompartiment ieħor iddikjarat ħieles mill-marda kkonċernata; b) huma pproċessati fi stabbiliment awtorizzat ta’ l-ipproċessar taħt kondizzjonijiet li ma jħallux li l-mard jinxtered; c) fir-rigward tal-ħut: jitbiċċru u jitnaddfu mill-ġewwieni tagħhom qabel ma jintbagħtu; d) fir-rigward tal-molluski u tal-krustaċji: jintbagħtu bħala prodotti mhux ipproċessati jew ipproċessati. 2. L-Istati Membri għandhom jiżguraw li l-annimali ta’ l-akkwakultura ta’ l-ispeċijiet suxxettibbli għal waħda jew aktar minn waħda mill-mard mhux eżotiku elenkat fil-Parti II ta’ l-Anness III li jkunu offruti għall-bejgħ għal aktar ipproċessar fi Stat Membru, żona jew kompartiment iddikjarat ħieles minn dik il-marda skond l-Artikoli 49 jew 50, jistgħu jinħażnu biss b’mod temporanju fil-post ta’ l-ipproċessar jekk: a) joriġinaw minn Stat Membru, żona jew kompartiment ieħor iddikjarat ħieles mill-marda kkonċernata; jew b) jinżammu għal ftit żmien f’ċentri tal-bgħit, ċentri tal-purifikazzjoni jew negozji simili mgħammra b’sistema li tittratta l-ħmieġ mitfugħ ’il barra li tista’ tagħmel lill-patoġeni kkonċernati inattivi, jew fejn il-ħmieġ huwa suġġett għal tipi oħra ta’ trattament li jnaqqsu r-riskju tat-tixrid tal-mard fl-ilmijiet naturali għal livell aċċettabbli. Artikolu 19 L-annimali ta’ l-akkwakultura u l-prodotti tagħhom offruti għall-bejgħ biex jittieklu mill-bniedem mingħajr aktar ipproċessar 1. Din it-Taqsima m’għandhiex tapplika fejn l-annimali ta’ l-akkwakultura, ta’ l-ispeċijiet suxxettibbli għal marda jew għal aktar minn waħda mill-mard elenkat fil-Parti II ta’ l-Anness III, jew il-prodotti tagħhom, jkunu offruti għall-bejgħ biex jittieklu mill-bniedem mingħajr aktar ipproċessar, sakemm dawn jiġu ppakkjati f’pakketti għall-bejgħ bl-imnut li huma konformi mad-dispożizzjonijiet għall-ippakkjar u għat-twaħħil tat-tikketti provduti fir-Regolament (KE) Nru 853/2004. 2. Fejn molluski u krustaċji ħajjin ta’ l-ispeċijiet suxxettibbli għal marda jew għal aktar minn marda waħda mill-mard elenkat fil-Parti II ta’ l-Anness III, huma miżmuma għal ftit żmien fl-ilmijiet tal-Komunità, jew introdotti f’ċentri tal-bgħit, ċentri tal-purifikazzjoni jew negozji simili, għandhom jikkonformaw ma’ l-Artikolu 18(2). TAQSIMA 4 L-ANNIMALI SELVAġġI LI JGħIXU FL-ILMA Artikolu 20 Il-ħelsien ta’ l-annimali selvaġġi li jgħixu fl-ilma fi Stati Membri, żoni jew kompartimenti ddikjarati ħielsa mill-mard 1. L-annimali selvaġġi li jgħixu fl-ilma ta’ l-ispeċijiet suxxettibbli għal marda jew għal aktar minn marda waħda mill-mard elenkat fil-Parti II ta’ l-Anness III maqbuda fi Stat Membru jew żona jew kompartiment li mhux iddikjarat bħala ħieles mill-mard skond l-Artikoli 49 jew 50, għandhom jitpoġġew fi kwarantina taħt is-sorveljanza ta’ l-awtorità kompetenti f’faċilitajiet xierqa, għal perjodu ta’ żmien suffiċjenti biex jitnaqqas ir-riskju tat-tixrid tal-mard għal livell aċċettabbli, qabel ma dawn ikunu jistgħu jinħelsu f’farm li jinstab fi Stat Membru, żona jew kompartiment iddikjarat ħieles mill-marda kkonċernata skond l-Artikoli 49 jew 50. 2. L-Istati Membri jistgħu jippermettu prattika tradizzjonali estensiva ta’ l-akkwakultura fil-laguni, mingħajr il-kwarantina pprovduta fil-paragrafu 1, sakemm issir analiżi tar-riskju u r-riskju jitqies bħala li mhux ogħla minn dak li huwa mistenni mill-applikazzjoni tal-paragrafu 1. TAQSIMA 5 L-ANNIMALI ORNAMENTALI LI JGħIXU FL-ILMA Artikolu 21 L-annimali ornamentali li jgħixu fl-ilma offruti għall-bejgħ 1. L-Istati Membri għandhom jiżguraw li l-annimali ornamentali li jgħixu fl-ilma ma jipperikolawx l-istat tas-saħħa ta’ l-annimali li jgħixu fl-ilma fir-rigward tal-mard elenkat fil-Parti II ta’ l-Anness III. 2. Dan l-Artikolu għandu japplika wkoll fejn għandu x’jaqsam il-mard mhux elenkat fil-Parti II ta’ l-Anness III. Kapitolu IV L-introduzzjoni ta’ l-annimali ta’ l-akkwakultura u l-prodotti tagħhom fil-Komunità minn pajjiżi terzi Artikolu 22 Il-kondizzjonijiet ġenerali meħtieġa għall-introduzzjoni ta’ l-annimali ta’ l-akkwakultura u l-prodotti tagħhom minn pajjiżi terzi L-Istati Membri għandhom jiżguraw li l-annimali ta’ l-akkwakultura u l-prodotti tagħhom jiġu introdotti fil-Komunità biss minn pajjiżi terzi jew minn partijiet ta’ pajjiżi terzi li jidhru fuq lista ppreparata u aġġornata skond il-proċedura msemmija fl-Artikolu 62(2). Artikolu 23 Il-listi ta’ pajjiżi terzi u ta’ partijiet minn pajjiżi terzi li minnhom hija permessa l-introduzzjoni ta’ l-annimali ta’ l-akkwakultura u l-prodotti tagħhom 1. Pajjiż terz, jew parti minn pajjiż terz, għandu jidher fuq il-lista pprovduta mill-Artikolu 22, biss jekk il-valutazzjoni li saret mill-Komunità ta’ dak il-pajjiż, jew dik il-parti ta’ pajjiż terz, uriet li l-awtorità kompetenti tipprovdi garanziji xierqa fir-rigward ta’ konformità mal-kondizzjonijiet meħtieġa rilevanti għas-saħħa ta’ l-annimali tal-leġiżlazzjoni Komunitarja. 2. Il-Kummissjoni tista’ tiddeċiedi jekk hiex neċessarja spezzjoni kif imsemmija fl-Artikolu 58(2) biex tkun ikkompletata l-valutazzjoni tal-pajjiż terz, jew tal-parti tal-pajjiż terz, ipprovduta fil-paragrafu 1. 3. Meta qed jiġu kkompilati jew aġġornati l-listi provduti fl-Artikolu 22, għandhom jitqiesu: a) il-leġiżlazzjoni tal-pajjiż terz; b) l-organizzazzjoni ta’ l-awtorità kompetenti u s-servizzi ta’ spezzjoni tagħha fil-pajjiż terz, is-setgħat ta’ dawn is-servizzi, is-sorveljanza li huma suġġetti għaliha, u l-mezzi li għandhom disponibbli, inkluża l-ħila ta’ l-istaff, li japplikaw il-leġiżlazzjoni tagħhom b’mod effettiv; c) il-kondizzjonijiet meħtieġa reali għas-saħħa ta’ l-annimali li jgħixu fl-ilma li japplikaw għall-produzzjoni, għall-manifattura, għall-immaniġġjar, għall-ħażna u għall-bgħit ta’ l-annimali ta’ l-akkwakultura ħajjin intenzjonati għall-Komunità; d) l-assigurazzjonijiet li l-awtorità kompetenti tal-pajjiż terz tista’ tagħti fir-rigward ta’ konformità jew ekwivalenza mal-kondizzjonijiet rilevanti għas-saħħa ta’ l-annimali li jgħixu fl-ilma; e) kull esperjenza ta’ bejgħ ta’ annimali ta’ l-akkwakultura ħajjin mill-pajjiż terz u r-riżultati ta’ kwalunkwe kontroll fuq l-importazzjoni mwettaq; f) ir-riżultati tal-valutazzjoni tal-Komunità, b’mod partikolari r-riżultati tal-valutazzjoni ta’ l-awtoritajiet kompetenti tal-pajjiż terz ikkonċernat jew, fil-każ li l-Kummissjoni titlob dan, ir-rapport imressaq mill-awtoritajiet kompetenti tal-pajjiż terz dwar kwalunkwe spezzjoni mwettqa; g) l-istat tas-saħħa ta’ l-annimali li jgħixu fl-ilma mrobbija f’farms u l-annimali selvaġġi fil-pajjiż terz, b’kunsiderazzjoni partikolari għall-mard eżotiku ta’ l-annimali u kwalunkwe aspett tas-sitwazzjoni ġenerali tas-saħħa ta’ l-annimali li jgħixu fl-ilma fil-pajjiż li jistgħu jkunu ta’ riskju għas-saħħa ta’ l-annimali li jgħixu fl-ilma fil-Komunità; h) ir-regolarità, il-ħeffa u l-eżattezza li bihom il-pajjiż terz jipprovdi l-informazzjoni dwar l-eżistenza ta’ mard infettiv jew li jittieħed ta’ l-annimali li jgħixu fl-ilma fit-territorju tiegħu, b’mod partikolari l-mard li għandu jkun innotifikat elenkat mill-Organizzazzjoni Dinjija għas-Saħħa ta’ l-Annimali (OIE); i) ir-regoli dwar il-prevenzjoni u l-kontroll tal-mard ta’ l-annimali li jgħixu fl-ilma fis-seħħ fil-pajjiż terz u l-implimentazzjoni tagħhom, inklużi r-regoli dwar l-importazzjoni minn pajjiżi oħra. 4. Il-Kummissjoni għandha tirranġa biex verżjonijiet aġġornati tal-listi kollha kkompilati jew aġġornati skond l-Artikolu 22 jkunu disponibbli għall-pubbliku. 5 Il-listi kkompilati skond l-Artikolu 22 jistgħu jingħaqdu ma’ listi oħra kkompilati għall-finijiet tas-saħħa ta’ l-annimali u tas-saħħa pubblika. Artikolu 24 Id-dokumenti 1. Dokument li fih ċertifikat tas-saħħa ta’ l-annimali għandu jkun flimkien mal-konsenji ta’ l-annimali ta’ l-akkwakultura u l-prodotti tagħhom kif dawn jidħlu fil-Komunità. 2. Iċ-ċertifikat tas-saħħa ta’ l-annimali għandu jiċċertifika li l-konsenja tissodisfa: a) il-kondizzjonijiet meħtieġa stabbiliti għal tali merkanzija taħt din id-Direttiva; u b) kwalunkwe kondizzjoni speċjali għall-importazzjoni stabbilita skond il-punt (a) ta’ l-Artikolu 25. 3. Id-dokument jista’ jinkludi d-dettalji meħtieġa taħt dispożizzjonijeit oħra tal-leġiżlazzjoni Komunitarja għas-saħħa pubblika u għas-saħħa ta’ l-annimali. Artikolu 25 Ir-regoli ddetaljati Fejn huwa neċessarju r-regoli dettaljati għall-applikazzjoni ta’ dan il-Kapitolu jistgħu jiġu stabbiliti skond il-proċedura msemmija fl-Artikolu 62(2). Dawk ir-regoli jistgħu jikkonċernaw b’mod partikolari: a) il-kondizzjonijiet speċjali għall-importazzjoni għal kull pajjiż terz, għal partijiet minnhom jew għal gruppi ta’ pajjiżi terzi; b) il-kriterji biex ikunu kklassifikati l-pajjiżi terzi u partijiet minnhom fir-rigward tal-mard ta’ l-annimali li jgħixu fl-ilma; c) l-użu ta’ dokumenti elettroniċi; d) il-mudelli taċ-ċertifikati tas-saħħa ta’ l-annimali u dokumenti oħra; e) il-proċeduri u ċ-ċertifikazzjoni għall-ġarr. Kapitolu V In-notifika u l-miżuri minimi għall-kontroll tal-mard ta’ l-annimali li jgħixu fl-ilma TAQSIMA 1 IN-NOTIFIKA TAL-MARD Artikolu 26 In-notifika nazzjonali 1. L-Istati Membri għandhom jiżguraw li: a) fejn hemm kwalunkwe raġuni biex wieħed jissusspetta l-preżenza ta’ marda elenkata fil-Parti II ta’ l-Anness III, jew konferma ta’ mard bħal dan f’annimali li jgħixu fl-ilma, is-suspett jiġi nnotifikat immedjatament lill-awtorità kompetenti; b) meta jiżdiedu n-numri ta’ l-imwiet fl-annimali ta’ l-akkwakultura, iż-żjieda fl-imwiet tiġi nnotifikata immedjatament lill-awtorità kompetenti jew lill-veterinarju privat għal aktar investigazzjonijiet. 2. L-Istati Membri għandhom jiżguraw li l-obbligi biex jinnotifikaw il-kwistjonijiet li jissemmew fil-paragrafu 1 jiġu imposti fuq: a) il-propjetarju u kwalunkwe persuna li qed tieħu ħsieb l-annimali li jgħixu fl-ilma; b) kwalunkwe persuna li takkompanja lill-annimali ta’ l-akkwakultura matul it-trasport; c) min jeżerċita l-professjoni veterinarja u professjonisti oħra involuti fis-servizzi tas-saħħa ta’ l-annimali li jgħixu fl-ilma; d) veterinarji uffiċjali, staff imlaħħaq tal-laboratorji veterinarji jew ta’ laboratorji oħra uffiċjali jew privati; e) kwalunkwe persuna oħra li għandha x’taqsam mal-ħidma ma’ l-annimali li jgħixu fl-ilma ta’ l-ispeċijiet suxxettibbli jew il-prodotti ta’ annimali bħal dawn. Artikolu 27 In-notifika ta’ l-Istati Membri l-oħra, tal-Kummissjoni u ta’ l-Istati Membri ta’ l-EFTA L-Istati Membri għandhom jinnotifikaw lill-Istati Membri l-oħra, lill-Kummissjoni u lill-Membri ta’ l-Assoċjazzjoni Ewropea għall-Kummerċ Ħieles (EFTA) fi żmien 24 siegħa fil-każ ta’ konferma ta’: a) marda eżotika elenkata fil-Parti II ta’ l-Anness III; b) marda mhux eżotika elenkata fil-Parti II ta’ l-Anness III fejn l-Istat Membru, żona jew kompartiment ikkonċernat ġie ddikjarat ħieles minn dik il-marda. TAQSIMA 2 IS-SUSPETT TA’ MARDA ELENKATA Artikolu 28 Il-miżuri inizjali ta’ kontroll L-Istati Membri għandhom jiżguraw li fil-każ ta’ suspett ta’ marda eżotika elenkata fil-Parti II ta’ l-Anness III jew, fil-każ ta’ suspett ta’ marda mhux eżotika elenkata fil-Parti II ta’ l-Anness III fl-Istati Membri, fiż-żoni jew fil-kompartimenti ddikjarati ħielsa minn tali marda: a) għandhom jittieħdu u jiġu eżaminati kampjuni xierqa f’laboratorju magħżul skond l-Artikolu 57; b) sakemm joħroġ ir-riżultat ta’ l-eżami pprovdut fil-punt (a): i) il-farm, jew iż-żona tat-trobbija tal-molluski għal skopijiet kummerċjali, li fihom huwa ssusspettat li faqqgħet il-marda, jitpoġġa taħt sorveljanza uffiċjali u jiġu implimentati l-miżuri rilevanti ta’ kontroll sabiex il-marda ma titħalliex tinxtered fost annimali oħra li jgħixu fl-ilma; u ii) l-ebda annimal ta’ l-akkwakultura ma jitħalla jitlaq minn jew jidħol fil-farm jew fiż-żona tat-trobbija tal-molluski għal skopijiet kummerċjali affetwat li fih qed jiġi ssusspettat li faqqgħet marda, sakemm ma jkunx awtorizzat mill-awtorità kompetenti. Artikolu 29 L-investigazzjonijiet epiżotiċi 1. L-Istati Membri għandhom jiżguraw li titwettaq investigazzjoni epiżotika mill-awtorità kompetenti jekk l-eżami pprovdut fil-punt (a) ta’ l-Artikolu 28 juri l-preżenza ta’ a) marda eżotika elenkata fil-Parti II ta’ l-Anness III fi kwalunkwe Stat Membru; jew b) marda mhux eżotika elenkata fil-Parti II ta’ l-Anness III fil-Istati Membri, fiż-żoni jew fil-kompartimenti ddikjarati ħielsa minn din il-marda. 2. L-investigazzjoni epiżotika pprovduta fil-paragrafu 1 għandha jkollha l-għan li: a) tiddetermina l-mezzi possibbli ta’ kontamizazzjoni; u b) tinvestiga jekk xi annimali ta’ l-akkwakultura ħalliex il-farm jew iż-żona tat-trobbija tal-molluski għal skopijiet kummerċjali matul il-perjodu rilevanti qabel in-notifika tas-suspett skond l-Artikolu 26(1). 3. Fil-każ li l-investigazzjoni epiżotika pprovduta fil-paragrafu 1 turi li l-marda jista’ jkun li ġiet introdotta f’wieħed mill-farms, miż-żoni tat-trobbija tal-molluski għal skopijiet kummerċjali jew mill-ilmijiet mhux magħluqa jew f’aktar minn wieħed, l-Istat Membru kkonċernat għandu jiżgura li l-miżuri provduti fl-Artikolu 28 jiġu applikati f’farms, f’żoni tat-trobbija tal-molluski għal skopijiet kummerċjali jew f’ilmijiet mhux magħluqa bħal dawn. Fil-każ ta’ żoni estensivi fejn jinġabar l-ilma jew ta’ żoni mal-kosta, l-awtorità kompetenti tista’ tiddeċiedi li tillimita l-applikazzjoni ta’ l-Artikolu 28 għal żona inqas estensiva fil-qrubija tal-farm, jew taż-żona tat-trobbija tal-molluski għal skopijiet kummerċjali ssuspettat li huwa infettat, fejn tqis li din iż-żona inqas estensiva hija kbira biżżejjed biex tiggarantixxi li l-marda ma tistax tinfirex. 4. Fejn huwa neċessarju, l-awtorità kompetenti ta’ l-Istati Membri jew tal-pajjiżi terzi fil-qrib għandhom jiġu informati bil-każ li huwa ssusspettat li huwa tal-marda. F’dak il-każ, l-awtoritajiet kompetenti ta’ l-Istati Membri involuti għandhom jieħdu l-azzjoni xierqa biex japplikaw il-miżuri provduti f’dan l-Artikolu fit-territorju tagħhom. Artikolu 30 It-tneħħija tar-restrizzjonijiet L-awtorità kompetenti għandha tneħħi r-restrizzjonijiet provduti fil-punt (b) ta’ l-Artikolu 28 fejn l-eżami pprovduta fil-punt (a) ta’ dak l-Artikolu ma jirnexxilux juri l-preżenza tal-marda. TAQSIMA 3 IL-MIżURI MINIMI TA’ KONTROLL FIL-KAż TA’ KONFERMA TA’ MARD EżOTIKU FL-ANNIMALI TA’ L-AKKWAKULTURA Artikolu 31 Id-dispożizzjoni preliminari Din it-Taqsima għandha tapplika fil-każ ta’ konferma ta’ marda eżotika elenkata fil-Parti II ta’ l-Anness III fl-annimali ta’ l-akkwakultura. Artikolu 32 Il-miżuri ġenerali L-Istati Membri għandhom jiżguraw li: a) l-farm jew iż-żona tat-trobbija tal-molluski għal skopijiet kummerċjali hija uffiċjalment iddikjarata bħala infettata; b) tiġi stabbilita żona tat-trażżin adattata għall-marda kkonċernata, inkluża żona għall-kontroll u żona għas-sorveljanza, madwar il-farm jew iż-żona tat-trobbija tal-molluski għal skopijiet kummerċjali ddikjarat infettat; c) ma jiżdied l-ebda annimal u l-ebda annimal ta’ l-akkwakultura ma jiddaħħal ’il ġewwa, jiċċaqlaq jew jinħareġ miż-żona tat-trażżin sakemm dan mhux awtorizzat mill-awtorità kompetenti. Artikolu 33 Il-ġbir u aktar ipproċessar 1. L-annimali ta’ l-akkwakultura li laħqu d-daqs kummerċjali u ma juru l-ebda sinjal kliniku li huma morda jistgħu jinġabru taħt is-sorveljanza ta’ l-awtorità kompetenti biex jittieklu mill-bniedem jew għal aktar ipproċessar. 2. Il-ġbir, l-introduzzjoni f’ċentri tal-bgħit jew f’ċentri tal-purifikazzjoni, ta’ aktar ipproċessar u għal kwalunkwe ħidma oħra relatata involuta fil-preparazzjoni ta’ l-annimali ta’ l-akkwakultura biex jiddaħħlu fil-katina ta’ l-ikel għandu jitwettaq taħt il-kondizzjonijiet li ma jħallux li jinxtered il-patoġen li jikkawża l-marda. 3. Iċ-ċentri tal-bgħit, iċ-ċentri tal-purifikazzjoni jew negozji simili għandhom jiġu mgħammra b’sistema li tittratta l-ħmieġ kapaċi li tagħmel lill-patoġen imsemmi fil-paragrafu 2 inattiv, jew fejn il-ħmieġ irid ikun suġġett għal tipi oħra ta’ trattament li jnaqqsu r-riskju tat-tixrid ta’ mard fl-ilmijiet naturali għal livell aċċettabbli. 4. Aktar ipproċessar għandu jitwettaq fi stabbilimenti awtorizzati ta’ l-ipproċessar. Artikolu 34 It-tneħħija u r-rimi 1 . L-Istati Membri għandhom jiżguraw li l-ħut u l-krustaċji mejta, u wkoll il-ħut u l-krustaċji ħajjin li juru sinjali kliniċi ta’ mard jitneħħew u jintremew taħt is-sorveljanza ta’ l-awtorità kompetenti skond ir-Regolament (KE) Nru 1774/2002 tal-Parlament Ewropew u tal-Kunsill[18], malajr kemm jista’ jkun skond il-pjan ta’ kontinġenza provdut fl-Artikolu 47 ta’ din id-Direttiva. 2. L-annimali ta’ l-akkwakultura li ma laħqux id-daqs kummerċjali u ma jurux sinjali kliniċi ta’ mard għandhom, fi spazju ta’ żmien xieraq meta jitqies it-tip ta’ produzzjoni u r-riskju li annimali bħal dawn joħolqu għal aktar tixrid tal-marda, jitneħħew u jintremew taħt is-sorveljanza ta’ l-awtorità kompetenti skond ir-Regolament (KE) Nru 1774/2002, u l-pjan ta’ kontinġenza provdut fl-Artikolu 47 ta’ din id-Direttiva. Artikolu 35 Mistrieħ Fejn huwa possibbli, farm jew żona tat-trobbija tal-molluski għal skopijiet kummerċjali infettat għandu jgħaddi minn perjodu xieraq ta’ mistrieħ wara li jitbattal u, fejn huwa xieraq, jitnaddaf u jiġi ddiżinfetat. Għall-farms jew għaż-żoni tat-trobbija tal-molluski għal skopijiet kummerċjali li qed irabbu l-annimali ta’ l-akkwakultura li mhumiex suxxettibbli għall-marda kkonċernata, id-deċiżjonijiet rigward il-mistrieħ għandhom jiġu bbażati fuq stima tar-riskju. Artikolu 36 Il-ħarsien ta’ l-annimali ta’ l-akkwakultura L-Istati Membri għandhom jieħdu l-miżuri neċessarji biex ma jħallux li l-marda tinxtered fost annimali oħra li jgħixu fl-ilma. Artikolu 37 It-tneħħija tal-miżuri Il-miżuri pprovduti f’din it-Taqsima għandhom jinżammu sakemm: a) il-miżuri għall-qerda mill-għeruq ipprovduti f’din it-Taqsima jitwettqu; u b) it-teħid tal-kampjuni u s-sorveljanza kif inhuma xierqa għall-marda kkonċernata u għat-tipi ta’ negozji tal-produzzjoni ta’ l-akkwakultura affettwati jitwettqu fiż-żona tat-trażżin b’riżultati negattivi. TAQSIMA 4 IL-MIżURI MINIMI TA’ KONTROLL FIL-KAż TA’ KONFERMA TA’ MARD MHUX EżOTIKU FL-ANNIMALI TA’ L-AKKWAKULTURA Artikolu 38 Id-dispożizzjonijiet ġenerali 1. Fil-każ ta’ konferma ta’ marda mhux eżotika elenkata fil-Parti II ta’ l-Anness III fi Stat Membru, żona jew kompartiment iddikjarat ħieles minn dik il-marda, l-Istat Membru konċernat għandu japplika l-miżuri provduti fit-Taqsima 3 biex jerġa’ jakkwista stat ħieles mill-mard bħal dak. 2. Fejn l-Istat Membru konċernat ma jixtieqx li jerġa’ jakkwista stat ħieles mill-mard, għandu japplika l-Artikolu 39. Artikolu 39 Il-miżuri għat-trażżin Fil-każ ta’ konferma ta’ marda mhux eżotika elenkata fil-Parti II ta’ l-Anness III fi Stat Membru, żona jew kompartiment ħieles minn dik il-marda, l-Istat Membru konċernat għandu jieħu l-miżuri biex irażżan dik il-marda. Dawk il-miżuri għandhom ta’ l-inqas jikkonsistu minn: a) dikjarazzjoni li l-farm jew iż-żona tat-trobbija tal-molluski għal skopijiet kummerċjali huma infettati; b) it-twaqqif ta’ żona tat-trażżin adattata għall-marda konċernata, inklużi żona għall-kontroll u żona għas-sorveljanza madwar il-farm jew iż-żona tat-trobbija tal-molluski għal skopijiet kummerċjali ddikjarati bħala infettati; c) restrizzjoni tal-moviment ta’ l-annimali ta’ l-akkwakultura miż-żona tat-trażżin safejn dawn l-annimali jistgħu biss: i) jiġu introdotti f’farms jew f’żoni tat-trobbija tal-molluski għal skopijiet kummerċjali skond l-Artikolu 12(2); jew ii) jinġabru u jitbiċċru biex jittieklu mill-bniedem skond l-Artikolu 33(1); d) it-tneħħija u r-rimi tal-ħut u tal-krustaċji mejtin, taħt is-sorveljanza ta’ l-awtorità kompetenti skond ir-Regolament (KE) Nru 1774/2002, f’perjodu ta’ żmien xieraq filwaqt li jitqies it-tip ta’ produzzjoni u r-riskju li dawn l-annimali mejtin joħolqu għal aktar tixrid tal-marda. TAQSIMA 5 IL-MIżURI MINIMI TA’ KONTROLL FIL-KAż TA’ KONFERMA TAL-MARD ELENKAT FIL-PARTI II TA’ L-ANNESS III FL-ANNIMALI SELVAġġI LI JGħIXU FL-ILMA Artikolu 40 Il-kontroll tal-mard elenkat fil-Parti II ta’ l-Anness III fl-annimali selvaġġi li jgħixu fl-ilma 1. Fejn l-annimali selvaġġi li jgħixu fl-ilma huma infettati jew hemm suspett li huma infettati b’mard eżotiku elenkat fil-Parti II ta’ l-Anness III, l-Istat Membru konċernat għandu jimmonitorja s-sitwazzjoni, u jieħu l-miżuri neċessarji biex ma jħallix li l-marda tinxtered aktar. 2. Fejn l-annimali selvaġġi li jgħixu fl-ilma huma infettati jew hemm suspett li huma infettati b’mard mhux eżotiku elenkat fil-Parti II ta’ l-Anness III fi Stat Membru, f’żona jew f’kompartiment iddikjarat ħieles minn dik il-marda, l-Istat Membru għandu jimmonitorja wkoll is-sitwazzjoni u jieħu l-miżuri neċessarji biex ma jħallix li l-marda tinxtered aktar. 3. L-Istati Membri għandhom jinformaw lill-Kummissjoni u lill-Istati Membri l-oħra, fil-Kumitat li jissemma fl-Artikolu 62(1) bil-miżuri li jkunu ħadu skond il-paragrafi 1 u 2. TAQSIMA 6 IL-MIżURI TA’ KONTROLL FIL-KAż TA’ MARDA LI QED TITFAċċA Artikolu 41 Il-mard li qed jitfaċċa 1. L-Istati Membri għandhom jieħdu l-miżuri xierqa biex jikkontrollaw sitwazzjoni fejn qed titfaċċa marda u biex dik il-marda ma titħalliex tinxtered, fejn il-marda li qed titfaċċa konċernata għandha l-potenzjal li tipperikola s-sitwazzjoni tas-saħħa ta’ l-annimali li jgħixu fl-ilma. 2. Fil-każ ta’ sitwazzjoni ta’ marda li qed titfaċċa, l-Istat Membru kkonċernat għandu jinforma b’dan lill-Istati Membri, lill-Kummissjoni u lill-Membri ta’ l-Assoċjazzjoni Ewropea għall-Kummerċ Ħieles (EFTA) mingħajr dewmien fejn is-sejbiet għandhom importanza mil-lat epidemjoloġiku għal Stat Membru ieħor. 3. Fi żmien erba’ ġimgħat, il-kwistjoni għandha tinġieb għall-attenzjoni tal-Kumitat li jissemma fl-Artikolu 62(1). Il-miżuri li jittieħdu mill-Istat Membru kkonċernat skond il-paragrafu 1 ta’ dan l-Artikolu jistgħu jiġu estiżi, emendati jew revokati skond il-proċedura li tissemma fl-Artikolu 62(3). TAQSIMA 7 IL-MIżURI ALTERNATTIVI U D-DISPOżIZZJONIJIET NAZZJONALI Artikolu 42 Il-proċedura biex jiġu adottati miżuri epidemjoloġiċi ad hoc għall-mard elenkat fil-Parti II ta’ l-Anness III Tista’ tiġi adottata Deċiżjoni skond il-proċedura li tissemma fl-Artikolu 62(2) biex tiġi awtorizzata l-implimentazzjoni ta’ miżuri ad hoc għal perjodu ta’ żmien limitat, taħt il-kondizzjonijiet xierqa għas-sitwazzjoni epidemjoloġika fejn: a) il-miżuri pprovduti f’dan il-Kapitolu jinstabu li mhumiex adattati għas-sitwazzjoni epidemjoloġika; jew b) il-marda tidher li qed tinfirex minkejja l-miżuri meħuda skond dan il-Kapitolu. Artikolu 43 Id-dispożizzjonijiet nazzjonali biex jiġi llimitat l-impatt tal-mard mhux elenkat fil-Parti II ta’ l-Anness III 1. Fejn marda li mhix elenkata fil-Parti II ta’ l-Anness III tikkostitwixxi riskju sinifikanti għas-sitwazzjoni tas-saħħa ta’ l-annimali li jgħixu fl-ilma jew għall-ambjent fi Stat Membru, l-Istat Membru konċernat jista’ jieħu miżuri biex jikkontrolla dik il-marda. 2. L-Istati Membri għandhom jiżguraw li l-miżuri nazzjonali ta’ kontroll li jissemmew fil-paragrafu 1 ma jeċċedux il-limiti ta’ dak li huwa xieraq u neċessarju sabiex tiġi kkontrollata l-marda kif jinstab fil-paragrafu 1. 3. L-Istati Membri għandhom jiżguraw li kwalunkwe miżura nazzjonali li tissemma fil-paragrafu 1 li tista’ taffettwa l-kummerċ bejn l-Istati Membri ma tiġix applikata qabel ma tkun approvata skond il-proċedura li tissemma fl-Artikolu 62(2). Din l-approvazzjoni tista’ tingħata biss fejn: a) l-implimentazzjoni ta’ restrizzjonijiet għall-kummerċ fi ħdan il-Komunità huwa inevitabbli biex tkun ikkontrollata l-marda; b) dawk ir-restrizzjonijiet għall-kummerċ fi ħdan il-Komunità huma konsistenti ma’ l-Istandards maħruġa mill-Organizzazzjoni Dinjija għas-Saħħa ta’ l-Annimali (OIE). Kapitolu VI Il-programmi ta’ kontroll u tat-tilqim TAQSIMA 1 IL-PROGRAMMI TA’ KONTROLL U GħALL-QERDA MILL-GħERUQ Artikolu 44 Li jiġu kkompilati u approvati l-programmi ta’ kontroll u tal-qerda mill-għeruq 1. Meta Stat Membru li mhux iddikjarat ħieles minn waħda jew minn aktar minn waħda mill-mard mhux eżotiku elenkat fil-Parti II ta’ l-Anness III, jikkompila programm ta’ kontroll u tal-qerda mill-għeruq (‘il-programm’) biex jikseb stat ħieles mill-mard għal marda jew għal aktar minn marda waħda minn fost dawk il-mard, għandu jressaq dak il-programm għall-approvazzjoni skond il-proċedura li tissemma fl-Artikolu 62(3). Dawn il-programmi jistgħu wkoll jiġu emendati jew mitmuma skond dik il-proċedura. Madankollu, fejn programm ipprovdut fil-paragrafu 1 ser ikopri kompartimenti jew żoni individwali, li jikkonsistu f’inqas minn 75% tat-territorju ta’ l-Istat Membru, u ż-żona jew il-kompartiment jikkonsistu f’żona fejn jinġabar l-ilma mhux maqsuma ma’ Stat Membru jew pajjiż terz ieħor, il-proċedura msemmija fl-Artikolu 50(1) għandha tapplika għal kwalunkwe approvazzjoni, jew emenda jew tmiem ta’ dan il-programm. 2. Ħarsa ġenerali lejn il-programmi approvati skond il-paragrafu 1 ta’ dan l-Artikolu għandha tkun disponibbli fuq livell Komunitarju skond il-proċeduri provduti fl-Artikolu 51. 3. Mid-data ta’ l-approvazzjoni tal-programm skond dan l-Artikolu, il-kondizzjonijiet meħtieġa u l-miżuri provduti fl-Artikolu 14, it-taqsimiet 2, 3, 4 u 5 tal-Kapitolu III, it-Taqsima 2 tal-Kapitolu V, u l-Artikolu 38(1) b’relazzjoni għaż-żoni ddikjarati ħielsa mill-mard għandhom japplikaw għall-oqsma li huma koperti mill-programm. Artikolu 45 Il-kontenut tal-programmi Il-programmi m’għandhomx jiġu approvati sakemm dawn ma jkunx fihom ta’ l-inqas dan li ġej: a) deskrizzjoni tas-sitwazzjoni epidemjoloġika tal-marda qabel id-data tal-bidu tal-programm; b) analiżi ta’ l-ispejjeż stmati u tal-benefiċċji antiċipati tal-programm; c) kemm huwa probabbli li se jdum il-programm u l-għan li jrid jintlaħaq sad-data tat-tmiem tal-programm; d) id-deskrizzjoni u d-demarkazzjoni taż-żona ġeografika u amministrattiva li fiha ser jiġi applikat il-programm. Artikolu 46 Il-perjodu għall-applikazzjoni tal-programmi 1. Il-programmi għandhom ikomplu jiġu applikati sakemm: a) jiġu sodisfatti l-kondizzjonijiet meħtieġa stabbiliti fl-Anness V, u l-Istat Membru, iż-żona jew il-kompartiment jkun iddikjarat ħieles minn dik il-marda; jew b) il-programm jiġi rtirat, speċjalment jekk dan ma jissodisfax aktar l-għan tiegħu, mill-awtorità kompetenti ta’ l-Istat Membru konċernat, jew mill-Kummissjoni. 2. Jekk il-programm jiġi rtirat kif provdut fil-paragrafu 1 (b), l-Istat Membru konċernat għandu japplika l-miżuri tat-trażżin fl-Artikolu 39 mid-data ta’ l-irtirar tal-programm. TAQSIMA 2 IL-PJAN TA’ KONTINġENZA GħALL-MARD LI QED JITFAċċA U GħALL-MARD EżOTIKU Artikolu 47 Il-pjan ta’ kontinġenza għall-mard li qed jitfaċċa u għall-mard eżotiku 1. Kull Stat Membru għandu jipprepara pjan ta’ kontinġenza li jispeċifika l-miżuri nazzjonali meħtieġa biex jinżamm livell għoli ta’ għarfien u ta’ stat ta’ preparazzjoni minħabba l-marda u biex ikun żgurat il-ħarsien ta’ l-ambjent. 2. Il-pjan ta’ kontinġenza għandu: a) jipprovdi lill-awtorità kompetenti bl-awtorità u bil-mezzi biex ikollha aċċess għall-faċilitajiet, għat-tagħmir, għall-personàl u għall-materjali xierqa l-oħra kollha neċessarji għall-qerda mill-għeruq rapida u effiċjenti ta’ tifqigħa; b) jiżgura l-koordinazzjoni u l-kompatibilità ma’ l-Istati Membri ġirien u jinkoraġġixxi l-kooperazzjoni ma’ pajjiżi terzi ġirien; c) jagħti indikazzjoni preċiża tal-kondizzjonijiet meħtieġa mill-vaċċin u l-kondizzjonijiet tat-tilqim ikkunsidrati neċessarji fl-eventwalità tat-tilqim ta’ l-emerġenza, fejn huwa rilevanti. 3. L-Istati Membri għandhom jikkonformaw mal-kriterji u mal-kondizzjonijiet meħtieġa stabbiliti fl-Anness VII meta jkunu qed jikkompilaw il-pjanijiet ta’ kontinġenza. 4. L-Istati Membri għandhom iressqu l-pjanijiet ta’ kontinġenza għall-approvazzjoni skond il-proċedura li tissemma fl-Artikolu 62(2). Kull ħames snin, kull Stat Membru għandu jaġġorna l-pjan ta’ kontinġenza tiegħu u jressaq l-pjan aġġornat għall-approvazzjoni skond dik il-proċedura. 5. Il-pjan ta’ kontinġenza għandu jiġi implimentat fl-eventwalità ta’ tifqigħa tal-mard li qed jitfaċċa u tal-mard eżotiku elenkat fil-Parti II ta’ l-Anness III. TAQSIMA 3 IT-TILQIM Artikolu 48 It-tilqim 1. L-Istati Membri għandhom jiżguraw li t-tilqim kontra l-mard eżotiku elenkat fil-Parti II ta’ l-Anness III huwa pprojbit sakemm tilqim bħal dan ma jiġix approvat skond l-Artikoli 41, 42, 44, jew 47. 2. L-Istati Membri għandhom jiżguraw li t-tilqim kontra l-mard mhux eżotiku elenkat fil-Parti II ta’ l-Anness III huwa pprojbit fi kwalunkwe parti tat-territorju tagħhom iddikjarat ħieles mill-mard konċernat, jew kopert mill-programmi approvati għall-kontroll jew għall-qerda mill-għeruq. L-Istati Membri jistgħu jippermettu tilqim bħal dan f’partijiet mit-territorju tagħhom mhux iddikjarati ħielsa mill-mard konċernat, jew fejn it-tilqim huwa parti mill-programmi approvati għall-kontroll u għall-qerda mill-għeruq. 3. L-Istati Membri għandhom jiżguraw li l-vaċċini użati huma awtorizzati skond id-Direttiva 2001/82/KE u r-Regolament (KE) Nru 726/2004. 4. Il-paragrafi 1 u 2 m’għandhomx japplikaw għal studji xjentifiċi bl-għan li jiżviluppaw u jittestjaw vaċċini f’kondizzjonijiet ikkontrollati. Matul studji bħal dawn, l-Istati Membri għandhom jiżguraw li jittieħdu l-miżuri xierqa biex jitħarsu l-annimali l-oħra li jgħixu fl-ilma minn xi effett avvers tat-tilqim imwettaq fil-qafas ta’ l-istudji. Kapitolu VII L-istat ħieles mill-mard Artikolu 49 L-Istat Membru ħieles mill-mard 1. Stat Membru għandu jiġi ddikjarat ħieles minn marda jew minn aktar minn marda waħda mill-mard mhux eżotiku elenkat fil-Parti II ta’ l-Anness III skond il-proċedura li tissemma fl-Artikolu 62(2) jekk ikun hemm konformità mal-paragrafu 2 ta’ dan l-Artikolu, u : a) l-ebda waħda mill-ispeċijiet suxxettibbli m’hija preżenti fit-territorju tiegħu; b) huwa magħruf li l-patoġen m’huwiex kapaċi jgħix fl-Istat Membru, u fis-sors ta’ l-ilma tiegħu; jew c) l-Istat Membru jissodisfa l-kondizzjonijiet stabbiliti fil-Parti I ta’ l-Anness V. 2. Fejn Stati Membri ġirien, jew żoni fejn jinġabar l-ilma diviżi ma’ Stati Membri ġirien, m’humiex iddikjarati ħielsa mill-mard, l-Istat Membru għandu jistabbilixxi żoni biex jitmewwet l-effett tal-mard xierqa fit-territorju tiegħu. Id-demarkazzjoni ta’ żoni biex jitmewwet l-effett tal-mard iridu jkunu tali li dawn jipproteġu lill-Istat Membru ħieles mill-mard mill-introduzzjoni passiva tal-marda. 3. Il-kondizzjonijet speċifiċi meħtieġa għas-sorveljanza, għat-teħid tal-kampjuni u għall-metodi dijanjostiċi li għandhom jintużaw mill-Istati Membri biex jiddikjaraw l-istat ħieles mill-mard skond dan l-Artikolu għandhom jiġu adottati skond il-proċedura msemmija fl-Artikolu 62(2). Artikolu 50 Iż-żona jew il-kompartiment ħieles mill-mard 1. L-awtorità ċentrali kompetenti ta’ Stat Membru tista’, wara li tkun informat lill-Kummissjoni u lill-Istati Membri l-oħra b’dan, u wara li tkun, fuq talba, ressqet l-evidenza ta’ appoġġ għalhekk, tiddikjara l-istat ħieles mill-mard ta’ żona jew kompartiment fit-territorju tagħha minn marda jew aktar minn marda waħda mill-mard mhux eżotiku elenkat fil-Parti II ta’ l-Anness III fejn: a) l-ebda waħda mill-ispeċijiet suxxettibbli m’hija preżenti fiż-żona jew kompartiment, u s-sors ta’ l-ilma tagħha; b) huwa magħruf li l-patoġen mhux kapaċi jgħix fiż-żona jew kompartiment, u fejn huwa rilevanti fis-sors ta’ l-ilma tagħha; jew c) iż-żona jew kompartiment jikkonforma mal-kondizzjonijiet stabbiliti fil-Parti II ta’ l-Anness V. 2. Fejn iż-żona(i) jew kompartiment(i) li jissemmew fil-paragrafu 1 jinkludu aktar minn 75% tat-territorju ta’ l-Istat Membru, jew jekk iż-żona jew kompatiment jikkonsistu minn żona fejn jinġabar l-ilma maqsuma ma’ Stat Membru ieħor jew pajjiż terz, il-proċedura msemmija fil-paragrafu 1, għandha tiġi sostitwita mill-proċedura msemmija fl-Artikolu 62(2). 3. Il-kondizzjonijiet speċifiċi meħtieġa għas-sorveljanza, għalt-teħid ta’ kampjuni u għall-metodi dijanjostiċi użati mill-Istati Membri biex jiddikjaraw l-istat ħieles mill-mard skond dan l-Artikolu għandhom jiġu stabbiliti skond il-proċedura msemmija fl-Artikolu 62(2). Artikolu 51 Il-listi ta’ l-Istati Membri, taż-żoni jew tal-kompartimenti ħielsa mill-mard 1 . Kull Stat Membru għandu jistabbilixxi u jżomm lista aġġornata taż-żoni u tal-kompartimenti ddikjarati ħielsa mill-mard skond l-Artikolu 50(1). Listi bħal dawn għandhom ikunu disponibbli għall-Istati Membri l-oħra u għall-Kummissjoni. 2. Il-Kummissjoni għandha tikkompila u taġġorna lista ta’ l-Istati Membri, taż-żoni u tal-kompartimenti ddikjarati ħielsa mill-mard skond l-Artikolu 49 jew 50(2), u għandha tagħmel din il-lista pubblika. Artikolu 52 Iż-żamma ta’ l-istat ħieles mill-mard Stat Membru